Zo slovenskej tlače ● Október (I.) 2011
http://www.oslovma.hu/index.php/sk/monitoring/169-monitoring3-monitoring3/498-zo-slovenskej-tlae-oktober-i-2011
Obávajú sa o pluralitu maďarských médií - Maďari hrozia Srbom: Nepustíme vás do EÚ - Štát prevezme župné inštitúcie - Gyurcsánya obvinili. On obvinil prokurátorov - Orbánovci v uliciach - „Viktátor, zmizni!“ - kričali Orbánovi - Maďarský kal straší aj po roku - Štát povie Hedvige pardon - Nová novela zákona o štátnom občianstve
Vybral a zostavil: Imrich Fuhl
Ani Béla, ani pes
5. októbra 2011 - (Peter Schutz - Košický korzár)
Zatiaľ čo Slovensko trápi európsky múr, sused Orbán vidí svetlú budúcnosť: „Krízu eura využijeme na zvýšenie konkurencieschopnosti maďarského pôdohospodárstva”. Áno. Niet nad vizionárov, ktorí plánujú - ako Judit Polgárová - aspoň 12 ťahov dopredu. Minimálne dvanásť. Takmer 300 forintov za jedno euro, čo včera na kurzovom lístku zažiarilo, jednoznačne svedčí, že Viktor vidí za roh. Aby sme boli v obraze, tak 317 ft/euro je absolútny rekord zo zimy 2009... Ešte chvíľu, a keď sa kurz dostane na takých 340-350, tak na SR budeme jesť už len čabajskú klobásu. Až taký konkurenčný sa stane ten maďarský export... A možno dovezieme aj Bélu, čo je prasa, ktoré predvádzali na agroexpo ako najtučnejšie na svete. (Päť metrákov má hebedo... ) Malý problém môže byť akurát v tom, či sa Béla dožije prevozu. (S Bugárom je len menovec, všetky bočné myšlienky sú zlomyseľné.) Oslabovanie meny k euru, čo je prípad maďarského forintu, ktorý padá od mája z úrovne asi 250-260, je totiž v dnešných časoch takpovediac umelecký výkon. Stojí za ním hospodárska politika tandemu Orbán - Matolcsy (minister hospodárstva), ktorej sa - napríklad -”ako prvej na svete podarilo zaviesť rovnú daň tak, že ani pes z toho neprofitoval” (komentátor Seres László). Zrútenie, ktoré Maďarsku hrozí, nekorení, samozrejme, v rovnej dani. Väzí v batérii iných nešťastných opatrení, ktorými po tom, čo sa „revolučne” odstrihli od záchrannej siete MMF, urobili zo seba najzraniteľnejšiu krajinu EÚ mimo eurozóny. Poistenie proti maďarskému dlhu, ktoré je vyššie ako napr. u Rumunska (!), totiž jasne avizuje, kde cítia trhy najvyššie riziko. Ak padnú Atény, čomu zrejme niet vyhnutia, a na trhoch odbije posledná hodinka - zrejme ťažšia ako po Lehmanoch - tak Budapešť zareve ako prvá vedno s južnou eurozónou. To, že Maďari sú strate schopnosti požičiavať si bližšie, než mnohí iní, nie je žiadny paradox, hoci odchod z gréckej cesty vyhlásil Orbán za „vojnu za zachovanie suverenity”. Darmo totiž vysiela signály, akým je napr. zníženie štátneho dlhu z 81 na 76 percent HDP, na čo využije znárodnené úspory v dôchodkových fondoch. Práve tento typ opatrení zničil dôveryhodnosť krajiny. Ako chce teraz Orbán financovať svoju zem, keď bankám vnútil dvoj až štvormiliardové straty (v eurách) z úhrady obyvateľských hypoték v cudzích menách, a to v pevnom kurze, ktorý je výsmechom reality (180 Ft/CHF)?? S Rakúskom, kde majú domov postihnuté inštitúcie (Erste, Raiffeisen), je Maďarsko už de facto na vojnovej nohe. A v Bruseli protestuje celý bankový sektor Európy. Zároveň, ako ukázal víkend, tretia vlna úspor - medzi ktorými je ozajstným „highlightom” 27-percentná DPH - prerastá už do domácich nepokojov. Orbán-Matolcsy stavili všetko na kartu hospodárskeho rastu, čo bol vysoký hazard, ktorý mal samonosne zdvihnúť zamestnanosť, príjmy rozpočtu a tým aj zmenšiť riziká dlhu. Tá karta dnes leží rozdupaná v prachu. A plán B nieže nemajú, ale keby aj mali, tak niet času. Kríza je rýchlejšia a ak sa nevrátia kolenačky za MMF (kde ale tiež nebudú mať zdroje), tak k rodeu v eurozóne dostaneme veru nie Bélu, ale slnečný bankrot pri Balatone. Je sa na čo tešiť.
Európski novinári sa obávajú o pluralitu maďarských médií
4. októbra 2011 - (tasr)
Rozhlasová a televízna skupina odborníkov Európskej federácie novinárov (EFJ) vyjadrila v Budapešti obavy z uplatňovania plurality médií v Maďarsku. Podľa maďarskej tlačovej agentúry MTI sa experti počas dvojdňovej návštevy Maďarska informovali o procesoch prebiehajúcich v maďarských médiách. Taliansky predstaviteľ asociácie Roberto Natalie povedal, že takmer v žiadnej európskej krajine sa v médiách demokratické hodnoty neuplatňujú bezo zvyšku. S ostatnými kolegami sa ale zhodli v tom, že Maďarsko ukazuje zlý príklad, ktorý ostatné krajiny nemôžu nasledovať. Členovia skupiny kritizovali skutočnosť, že orgán na dohľad nad médiami v Maďarsku má členov delegovaných iba z vládnej strany, že kompetencie mediálnej rady sú dosť rozsiahle a rada má okrem iného možnosť rozhodovať o frekvenciách či udeľovať vysoké pokuty. Kritiku expertov si ďalej vyslúžila prax vymenúvania šéfov verejnoprávnych médií v Maďarsku, ktorá síce podľa ich vyjadrenia nie je ojedinelá, napriek tomu by však bolo potrebné pritom brať do úvahy i názory odbornej verejnosti a spoločnosti. Nespokojnosť vyjadrili predstavitelia EFJ aj s masovým prepúšťaním v maďarských verejnoprávnych médiách. S delegáciou EFJ rokovali v Budapešti i predstavitelia Fondu na podporu poskytovateľov mediálnych služieb a správy majetku (MTVA), ktorí prezentovali ciele obnovy verejnoprávnych médií, ich doterajšie výsledky a plánované kroky do budúcnosti. „MTVA bude rád, ak európske i domáce organizácie budú pozorne sledovať premenu maďarských verejnoprávnych médií,” píše sa vo vyhlásení fondu, ktorý zdôrazňuje, že do obnovy týchto médií zapájal a je odhodlaný zapájať aj v budúcnosti odborárske organizácie verejnoprávnych médií. „Vo viacerých prípadoch došlo k dohode s nimi,” zdôraznila hovorkyňa. Fond vyzval EFJ, aby aj v budúcnosti pomáhala vecnými a odbornými radami v práci jej maďarským členským organizáciám, pretože to pomôže aj v obnove maďarských verejnoprávnych médií. Predstavitelia MTVA a EFJ sa dohodli, že v budúcnosti budú v prípade potreby udržiavať kontakty i osobne, uvádza sa v závere vyhlásenia fondu.
IPI je znepokojený situáciou v Británii a Maďarsku
3. októbra 2011 - (sita)
Valné zhromaždenie Medzinárodného tlačového inštitútu (IPI) na svojom minulotýždňovom výročnom zasadnutí jednohlasne prijalo rezolúciu vyzývajúcu Veľkú Britániu na dodržiavanie slobody prejavu a práv novinárov. IPI tak urobil v reakcii na nedávny škandál týždenníka News of the World. Inštitút v dokumente vyjadruje vážne znepokojenie z vyjadrení a konania vlády Spojeného kráľovstva a predovšetkým z návrhov britského premiéra Davida Camerona. Ten vyjadril potrebu zákonnej regulácie médií po odhalení škandálu s odpočúvaním zamestnancami News of the World. IPI sa na svojom výročnom zasadnutí v taiwanskej metropole Tchaj-pej venoval aj maďarskému mediálnemu zákonu, ktorý dôrazne odsúdil. Maďarská vláda podľa neho musí rešpektovať slobodu médií a taktiež práva novinárov na ochranu svojho zdroja. Na dodržiavanie práv novinárov organizácia vyzvala aj tureckú vládu. Podľa IPI totiž majú tureckí novinári právo pokrývať aj citlivé témy vrátane národnej bezpečnosti bez toho, aby čelili hrozbe trestného stíhania.
Maďari hrozia Srbom: Nepustíme vás do EÚ
5. októbra 2011 - (Ivan Drábek - Pravda)
Srbsku sa na ceste do Európskej únie vynorila nová prekážka. Týždeň predtým ako by mu Európska komisia mala odporučiť udelenie štatútu kandidátskej krajiny, sa jeden z jeho doteraz najhorlivejších advokátov nečakane stavia proti. Budapešť naznačila, že na decembrovom summite únie by žiadosť Belehradu mohla zablokovať. Európske ambície Srbov znova brzdí ich vojnová minulosť. Pravda, tentoraz staršia ako z deväťdesiatych rokov minulého storočia. Hľadaných zločincov z balkánskych vojen už všetkých pochytali a vydali haagskemu tribunálu. A hoci stále nemajú urovnané vzťahy s Kosovom, za to by podľa plánu dvadsaťsedmičky mali zaplatiť len tým, že ku kandidátskemu štatútu predbežne nedostanú termín začatia prístupových rozhovorov. Nový problém súvisí s druhou svetovou vojnou a novým srbským reštitučným zákonom, v ktorom sa podľa Budapešti uplatňuje princíp kolektívnej viny. Z práva na vrátenie majetku zhabaného komunistickým režimom sú totiž vylúčení bývalí príslušníci okupačných síl slúžiacich v rokoch 1941 až 1945 na území Srbska a ich dediči. Zákon, ktorý, paradoxne, Srbsko muselo schváliť, aby sa mohlo stať kandidátskou krajinou EÚ, nadobudne platnosť deň pred zverejnením odporúčania Európskej komisie. Prezident Boris Tadič ho ani pod tlakom Budapešti nebol ochotný vrátiť do parlamentu a v pondelok ho podpísal. Z Maďarska prišla okamžite podráždená odpoveď. „Maďarsko bude nútené premyslieť si, či Srbsko môže dostať štatút kandidáta EÚ,” citoval včera denník Népszabadság vicepremiéra Zsolta Semjéna. „Ak by srbský reštitučný zákon nadobudol účinnosť, Maďari na Dolnej zemi by tým boli kolektívne oznámkovaní za fašistov a degradovaní na bezprávnych občanov druhej triedy,” uviedol. Semjén už cez víkend vo vojvodinskej Subotici sa tvrdo vyhrážal Belehradu. „Nazdávame sa, že krajina, ktorá kolektívne zbaví niekoho práv, nemôže byť ani kandidátom na členstvo,” citovala ho agentúra Tanjug. Rovnaký postoj tlmočil aj štátny 'tajomník maďarského ministerstva zahraničných vecí Zsolt Németh srbskému veľvyslancovi, ktorého si dal predvolať. Podľa neho ide o diskrimináciu prakticky všetkých asi 350-tisíc Maďarov žijúcich v Srbsku. „V druhej svetovej vojne všetkých povolali do maďarskej armády, to však nemôže znamenať, že by všetci, ktorí si splnili brannú povinnosť, boli vojnoví zločinci,” citovala Németha agentúra MTI. Belehrad odmieta, že by jeho zákon porušoval normy Európskej únie. Jeho text vraj ešte pred schválením dal na posúdenie Európskej komisie a nijaké pripomienky od nej nedostal. O kolektívnej vine podľa srbského vicepremiéra Božidara Djeliča nemôže byť ani reč. „Keď bol niekto príslušníkom okupačných síl, to neznamená, že ním bol aj celý jeho ľud. Znamená to len toľko, že Srbsko nezabúda na to, kto bojoval proti fašizmu,” citovalo ho rádio B92. Maďarská okupácia Vojvodiny so všetkými spáchanými zverstvami, ako aj povojnová odplata juhoslovanských partizánov, ktorá postihla aj mnohých nevinných Maďarov, je stále citlivou témou vo vzťahoch Budapešti a Belehradu. Srbi na čele s prezidentom Tadičom v lete pobúrené reagovali na oslobodzujúci rozsudok budapeštianskeho súdu nad Sándorom Képíróom. Bývalý žandársky kapitán, ktorého hliadka podľa obžaloby popravila štyroch nevinných civilistov vrátane ženy pripútanej na lôžko a ďalších tridsiatich vydala katom, minulý mesiac vo veku 97 rokov skonal a vyhol sa tak odvolaciemu procesu.
Srbsko nesmie porušovať práva menšín, inak nepatrí do EÚ
3. októbra 2011 - (sita)
Srbsko môže stratiť podporu Maďarska v eurointegračnom úsilí, ak bude uplatňovať nový reštitučný zákon, ktorý minulý týždeň schválil tamojší parlament. Podpredseda maďarskej vlády Zsolt Semjén to vyhlásil počas nedeľňajšej návštevy srbskej Subotice, kde sa najväčšia časť obyvateľov hlási k maďarskej národnosti. Podľa jeho slov, ktoré citovala tlačová agentúra MTI, bude Maďarsko „nútené prehodnotiť svoju podporu srbskej kandidatúry na vstup do EÚ”, ak parlament v Belehrade nezmení „neprijateľné časti reštitučného zákona”. Schválená legislatíva týkajúca sa majetku zhabaného bývalým komunistickým režimom totiž neumožňuje vrátenie alebo odškodnenie v prípadoch, ak bol poškodený vlastník počas vojny príslušníkom okupačných síl. Severné časti Srbska pritom v rokoch 1941 až 1944 okupovala maďarská armáda, do ktorej sa nechali naverbovať aj mnohí miestni Maďari. Podľa Semjéna má Budapešť naďalej „plný záujem” na vstupe Srbska do EÚ, ten však „nie je reálny so zákonmi, ktorých súčasťou je kolektívne odopieranie práv”. „Maďarsko odmieta pojem kolektívnej viny, ktorý úplne odporuje štandardom EÚ, základným ľudským právam a taktiež záujmom maďarskej komunity,” dodal vicepriemér, pričom vyjadril presvedčenie, že Belehrad sporný zákon zmení. Zákon o vracaní majetku zhabaného juhoslovanským komunistickým režimom po druhej svetovej vojne srbský parlament schválil 26. septembra. Ide pritom o súčasť reforiem súvisiacich s úsilím Belehradu o vstup do EÚ. Reštitučný zákon predpokladá vrátenie nehnuteľnosti alebo pozemku v prípade, že je takýto krok ešte možný, alebo odškodnenie prostredníctvom dlhopisov špeciálneho štátneho fondu dotovaného sumou dve miliardy eur. Poškodení vlastníci proti schválenej legislatíve napriek tomu protestujú, keďže podľa nich nepôjde o plnohodnotné kompenzácie, ako predtým požadovali. Vlastník alebo dedič totiž môže rátať s odškodným najviac vo výške 500-tisíc eur.
Moody's sa chystá znížiť rating siedmim maďarským bankám
5. októbra 2011 - (tars / reuters)
Agentúra Moody's začala prehodnocovať rating siedmich maďarských bánk z dôvodu potenciálneho zníženia. Príčinou je nová legislatíva, ktorá umožňuje majiteľom hypoték v zahraničnej mene splatiť ich pri kurze výhodnejšom, než je trhový. Prehodnocovanie sa týka ratingov finančnej sily šiestich bánk a depozitných a úverových ratingov všetkých siedmich bánk, uviedla Moody's. Ide o tri maďarské banky - OTP Bank, OTP Mortgage Bank, FHB Mortgage Bank - a maďarské divízie zahraničných bánk - belgickej KBC, rakúskej Erste Bank a nemeckých BayernLB a GE Capital. Maďarskí zákonodarcovia v septembri schválili legislatívu, ktorá umožňuje domácnostiam splatiť hypotéku v zahraničnej mene pri podstatne výhodnejšom kurze, než je trhový, a núti banky, aby znášali príslušné straty. Vláda odhaduje, že možnosť využije až 300.000 dlžníkov, ktorí hypotéky splatia zo svojich úspor alebo ich prefinancujú cez úvery vo forintoch. „Keďže na úvery denominované v zahraničnej meny pripadá až 70 % hypoték, Moody's si myslí, že schválený zákon zrejme spôsobí bankám straty a bude mať vplyv na ich kapitálové pozície,” uvádza sa vo vyhlásení Moody's. Agentúra dodala, že plán vlády prehlbuje problémy maďarského bankového systému, ktorý ja aj bez neho pod veľkým tlakom, čo sa odráža v zhoršovaní kvality aktív a nízkej ziskovosti bánk.
Orbán bude kontrolovať župy
4. októbra 2011 - (tasr / hn)
Maďarský štát prevezme od začiatku budúceho roka inštitúcie župných samospráv a zaplatí aj ich nahromadené dlhy. Povedal to včera v Budapešti maďarský premiér Viktor Orbán po tom, ako podpísal s 19 predsedami župných samospráv príslušnú dohodu. Podľa tlačovej agentúry MTI začne vláda rokovať o forme vyrovnania dlhov s veriteľmi. Dlhy inštitúcií, ktoré prevádzkujú župy vrátane nemocníc a škôl, dosahujú 615,3 milióna eur. Osud dlžôb, ktoré sa vymkli spod kontroly, bude podľa Orbána možné riešiť za lepších podmienok, ak bude o nich rokovať štát, a nie samostatne 19 žúp. Dodal však, že banky v Maďarsku sú dosť zaťažené, preto treba k nim pristupovať opatrne a je potrebné zohľadniť aj ich postoje, keďže banky sú potrebné na financovanie hospodárstva. Prevzatím župných inštitúcií do štátnych rúk bude korigovaná chyba spred 20 rokov, ktorá sa urobila pri zmene režimu, konštatoval premiér. Podľa neho je nádej, že centrálnym hospodárením dokáže štát zabrániť tvorbe nových dlhov. „Župné samosprávy, ktoré zodpovedali za chod inštitúcií potrebných pre občanov, dostávali menej financií na poskytované služby, preto sa zadlžili. Dohoda vyrieši túto neudržateľnú situáciu,” cituje Orbána MTI. Župy sa dostanú z pasce dlžôb a budú sa môcť sústrediť na rozvoj obcí a miest. O rozdeľovaní rozvojových zdrojov budú totiž v budúcnosti rozhodovať župné samosprávy, povedal maďarský premiér.
Štát prevezme župné inštitúcie a zaplatí ich dlhy
3. októbra 2011 - (tasr)
Štát prevezme 1. januára 2012 inštitúcie župných samospráv a zaplatí aj ich nahromadené dlhy, vyhlásil v Budapešti maďarský premiér Viktor Orbán po tom, ako podpísal s 19 predsedami župných samospráv príslušnú dohodu. Podľa tlačovej agentúry MTI premiér dodal, že vláda začne rokovať o forme vysporiadania dlhov s veriteľmi. Dlhy inštitúcií, ktoré prevádzkujú župy, vrátane nemocníc a škôl, dosahujú 180 miliárd forintov (615,3 milióna eur). Ako povedal Orbán, osud dlžôb, ktoré sa vymkli spod kontroly, bude možné riešiť za lepších podmienok, ak bude o nich rokovať štát, a nie samostatne 19 žúp. Dodal však, že banky v Maďarsku už sú dosť zaťažené, preto je treba k nim pristupovať opatrne a je nutné zohľadniť aj ich postoje, pretože aj banky sú potrebné k financovaniu hospodárstva. Prevzatím župných inštitúcií do štátnych rúk bude korigovaná chyba spred 20 rokov, ktorá sa urobila pri zmene režimu, konštatoval premiér, podľa ktorého je nádej, že centrálnym hospodárením dokáže štát zabrániť tvorbe nových dlhov. Župné samosprávy, ktoré zodpovedali za chod inštitúcií potrebných pre občanov, dostávali menej financií na služby, ktoré poskytovali, preto sa zadlžili. Dnešná dohoda vyrieši túto neudržateľnú situáciu, cituje Orbána MTI. Župy sa dostanú z pasce dlžôb a budú sa môcť sústrediť na rozvoj obcí a miest, o rozdeľovaní rozvojových zdrojov budú totiž v budúcnosti rozhodovať župné samosprávy, povedal maďarský premiér. Predseda Celoštátneho združenia župných samospráv Lajos Szücs vyhlásil, že nešlo o ľahké rozhodnutie, za ktorým sú rôzne záujmy a ktoré ovplyvní mnohé individuálne osudy. Dohoda však bola nutná. K doladeniu detailov sú potrebné ešte mnohé rokovania, zdôraznil predseda.
Maďarská vláda prevezme dlhy niektorých obcí
3. októbra 2011 - (čtk)
Maďarsko začne rokovať s bankami o reštrukturalizácii dlhov obcí. Od budúceho roka chce niektoré komunálne dlhy prevziať a počíta aj s tým, že by pod svoju správu vzala niektoré školy a nemocnice. Podľa premiéra Viktora Orbána vláda zlúči záväzky v objeme okolo 180 miliárd forintov (približne 610 miliónov eur). Kabinet sa na tomto postupe dohodol po zhruba ôsmich mesiacoch rokovaní. „Až na jednu alebo dve výnimky sa miestne samosprávy topia v dlhoch až po krk. To sa nemôže zmeniť, pokiaľ ich bude ťažiť nutnosť prevádzkovať verejné inštitúcie,“ povedal V. Orbán. Vláda prevezme verejné inštitúcie, ktoré prevádzkujú nedostatočne financované miestne vlády a ich záväzky prevedie na ministerstvo financií. Podľa V. Orbána v Maďarsku je už teraz obec, ktorá by nebola schopná vyplácať platy štátnym zamestnancom, ak by sa navrhovaná reštrukturalizácia dlhu nevykonala. Reforma fungovania obecných zastupiteľstiev figurovala vysoko na zozname priorít ekonómov aj analytikov, keď sa V. Orbán vlani v máji ujal moci. „Napravili sme chybu, ktorú sme urobili pred 20 rokmi pri zmene režimu. Úlohy štátu a miestnych samospráv a ich súvisiace financovanie sme vtedy rozdelili nevhodne,“ tvrdí premiér. Podľa nového systému majú miestne samosprávy na úrovni okresov dohliadať najmä na rozvojové projekty. Štát prevezme školy a nemocnice aj inde, nielen na úrovni okresov. Túto fázu reformy budú regulovať samostatné zákony. V. Orbán podľa agentúry Reuters povedal, že kabinet začne s bankami rozhovory o reštrukturalizácii dlhov, ktoré prevezme v rámci reforiem. Pripustil ale, že si je vedomý toho, že banky už nemajú veľký manévrovací priestor a že ekonomika potrebuje úvery, ak má rásť. Banky v Maďarsku si už teraz sťažujú, že ich zaťažuje takzvaná krízová daň. Tú začali Maďari vyberať, aby získali peniaze do štátneho rozpočtu a znížili deficit a vyberať ju majú tri roky. Daň, ktorú finančné inštitúcie v krajine musia odvádzať, je najvyššia v Európe. Straty v stovkách miliárd forintov bankám hrozia aj v súvislosti s plánom vlády umožniť ľuďom splatiť hypotéky v cudzích menách. „Nemali by sme strácať zdravý rozum,“ povedal V. Orbán, keď vysvetľoval, prečo by mal dlhy obcí prevziať štát. „Ekonomika nemôže fungovať predvídateľne a úspešne, keď nebude existovať stabilný bankový a finančný systém. Bankovému sektoru už sme naložili dosť, je tam banková daň aj povinnosť poslednej splátky (u hypoték v cudzích menách),“ dodal. Plán poslednej splátky hypoték v cudzích menách bude podľa premiéra pre banky znamenať veľkú záťaž. Vláda by tak podľa neho mala s bankami o pláne reštrukturalizácie dlhov konať obozretne. Jeho komentár analytici hodnotia ako významný krok späť v doterajšej kritike bánk. Kontroverzný plán, ktorý má ľuďom umožniť výhodne splatiť hypotéky v cudzích menách, je totiž všeobecne vnímaný ako nepriateľský voči bankám.
Staronovým predsedom Rady biskupských konferencií kardinál Erdő
1. októbra 2011 - (tkkbs.sk)
Staronovým predsedom Rady európsky biskupských konferencií (CCEE), ktorá v týchto dňoch zasadá v albánskej Tirane, sa stal arcibiskup Ostrihomu - Budapešti, kardinál Péter Erdő. Členovia Rady o tom rozhodli v piatok, 30. septembra. Maďarský prímas bude vo funkcii nasledujúce päťročné obdobie (2011-2016). Novými podpredsedami sa stali kardinál Angelo Bagnasco, janovský arcibiskup a predseda Konferencie biskupov Talianska a Mons. Józef Michalik, przemyślovský arcibiskup a predseda Konferencie biskupov Poľska. Nahradia kardinála Jean-Pierrea Ricarda, arcibiskupa Bordeaux a Josipa Bozanića, záhrebského arcibiskupa. Členovia plenárneho zhromaždenia popriali novému vedeniu veľa síl a odvahy v službe evanjelizácie Starého kontinentu a zároveň poďakovali odchádzajúcim podpredsedom za ich prácu vykonanú v prospech Cirkvi a za ich podporovanie bratského spoločenstva medzi európskymi biskupmi. Rada v súčasnosti pozostáva z predsedov 33 európskych biskupských konferencií a biskupov Luxemburska, Monaka, Cyrpu, moldavského Kyšineva a ukrajinského Mukačeva. Stalými pozorovateľmi sú predseda kazašskej biskupskej konferencie a latinský patriarcha Jeruzalema. Rada zaslala svojím členom dotazník, týkajúci sa novej evanjelizácie. Na zasadnutí v Tirane sa nad dátami zamýšľal Jean Luc Moens, člen Pápežskej rady „Cor Unum” a koordinátor mestských misií a Mons. Salvatore (Rino) Fisichella, predseda Pápežskej rady pre novú evanjelizáciu.
Ak chcete naše peniaze, pýtajte ich aj po maďarsky!
3. októbra 2011 - (Népszabadság)
V Dunajskej Strede, meste na Žitnom ostrove, v ktorom osemdesiat percent obyvateľov je maďarskej národnosti, je pre prevažnú väčšinu reklamných plôch charakteristická slovenská jednojazyčnosť. Na nedeľu ráno na niekoľko bilbordov v Dunajskej Strede napísali so sprejovou farbou nasledujúci nápis: „Ak chcete naše peniaze, pýtajte si ich a po maďarsky!” Reklamné tabule na Železničiarskej ulici, s jedinou výnimkou, reklamujú výhradne v slovenčine a pre prevažnú časť reklamných plôch je charakteristická jednojazyčnosť - uvádza maďarský spravodajský portál bumm.sk. V Dunajskej Strede sa koncom júna objavili nálepky požadujúce maďarské nápisy. Po akcii zo strany samosprávy nasledovalo uznesenie, v ktorom vyzvali podnikateľov a inštitúcie pôsobiace na území mesta na dôsledné dodržiavanie princípu dvojjazyčnosti. Keďže väčšina podnikov doteraz nereagovala na výzvu. Kampaň s nálepkami požadujúcimi dvojjazyčnosť sa začala v priebehu leta a rozšírila sa po celom južnom Slovensku. Na základe iniciatívy v Komárne, Šamoríne a Dunajskej Strede stále viac usadlostí prijalo uznesenie, ktoré vyzýva podniky a inštitúcie pôsobiace v meste na používanie dvojjazyčných nápisov. Podobné uznesenie prijali na východe Slovenska v Moldave nad Bodvou a aj vo Veľkom Mederi. SMK a aj strana Most tiež spustili kampaň za dvojjazyčné nápisy. Strana Józsefa Berényiho bilbordmi, Bélu Bugára nálepkami.
SMK sa začala urýchlene pripravovať na predčasné voľby
1. októbra 2011 - (sita)
Strana maďarskej koalície (SMK) sa začala urýchlene pripravovať na predčasné parlamentné voľby, ktoré podľa vedenia strany krajinu čakajú. Koalícia je totiž podľa SMK rozhádzaná, nestabilná a v kríze a vnútorné pomery jej členov sú veľmi zložité. „Nemyslíme si, že takýmto spôsobom sa dá vládnuť až do roku 2014. Skončia skôr,” povedal na tlačovej besede po dnešnej Republikovej rade SMK predseda strany József Berényi. „Táto správa nás neteší, lebo alternatíva je možno ešte horšia. Nie je v našom záujme, aby sa Robert Fico najmä s podporou SNS vrátil do vlády,” dodal Berényi. Členovia Republikovej rady SMK sa preto zhodli, že strana musí urýchliť prípravu na možné predčasné voľby a pripraviť program. Okrem boja proti hospodárskej a finančnej kríze sa v ňom strana zameria najmä na regióny južného Slovenska a priority menšinovej politiky. SMK v budúcnosti čaká aj na zmena stanov. „Stále platia stanovy zo starých čias, keď SMK mala desať percent a monopolné postavenie na južnom Slovensku,” vysvetlil Berényi. Nové stanovy majú stranu viac otvoriť, pretože na jej kandidátku budú môcť pribudnúť nezávislí kandidáti, intelektuáli a podnikatelia, ktorí môžu Maďarom pomôcť zachovať si svoju identitu. Zmena stanov však podľa predsedu SMK nebude ľahká, konkrétne zmeny preto strana predstaví až na budúcoročnom kongrese Najlepšími politickými spojencami sú podľa Berényiho SDKÚ a KDH, čo SMK potvrdila aj frakcia európskych ľudovcov. Akýkoľvek volebný výsledok nad päť percent, ktorý by stranu dostal po prípadných predčasných voľbách späť do parlamentu, bude pre SMK úspech. SMK kritizovala aj zmenu financovania samospráv, ktorá podľa podpredsedu pre samosprávy Pétera Őryho bude pre mestá a obce znamenať výpadok príjmov vo výške 240 - 250 miliónov eur. „Vláda sa snaží o likvidáciu najmä menších samospráv,” povedal Őry. Zmeny sú podľa neho v rozpore s programových vyhlásením vlády a obce budú mať po novom problémy napríklad pri financovaní škôl či škôlok. „Budeme hľadať spojencov na to, aby sme presvedčili vládu, aby zmenili tieto kritériá,” dodal Berényi. Do úvahy podľa neho pripadá aj to, aby starostovia a primátori SMK začali spolu s ostatnými starostami a primátormi petíciu, ktorá by zabránila plánovaným zmenám a výpadku príjmov.
Na budapeštianskom letisku pristál prvýkrát Airbus 380
2. októbra 2011 - (tasr)
Stroj vo farbách nemeckej leteckej spoločnosti Lufthansa pristál krátko po 11.30 h, vítala ho už tradične symbolická brána tvorená prúdom vody dvoch letiskových hasičských áut. Piloti superjumba po pristátí mávali z pilotnej kabíny nemeckou a maďarskou vlajkou. Generálny riaditeľ spoločnosti Budapest Airport Jost Lammers pred novinármi označil návštevu A380 za historickú chvíľu. Pripomenul, že nemecká národná letecká spoločnosť pristála so svojím lietadlom po prvý raz v maďarskom hlavnom meste v roku 1967 a v roku 1985 zaznamenali prvý prílet vtedajšieho najväčšieho dopravného lietadla Boeing 747. Regionálny riaditeľ Lufthansy pre strednú a východnú Európu Ofer Kisch povedal, že príletom superjumba do Budapešti chce nemecká spoločnosť zdôrazniť strategický význam Maďarska pre túto najväčšiu nemeckú leteckú spoločnosť. Ako dodal, v súčasnosti má Lufthansa celkom osem lietadiel A380.
Kroky maďarskej vlády môžu stáť Raiffeisen až 120 miliónov eur
2. októbra 2011 - (sita)
Strata maďarskej dcéry rakúskej Raiffeisen Bank International (RBI) môže v dôsledku plánu Maďarska, ktorý umožní domácnostiam splatiť hypotekárne úvery v zahraničných menách pri výhodnejších ako súčasných trhových kurzoch, dosiahnuť okolo 120 mil. eur. Povedal to šéf RBI Herbert Stepic. Plán, ktorý v septembri schválil maďarský parlament, umožní maďarským domácnostiam splatiť hypotekárne úvery v zahraničných menách pri kurze 180 forintov za švajčiarsky frank a 250 forintov za euro. Pri takto stanovených kurzoch je hodnota franku a eura podstatne nižšia v porovnaní s aktuálnym stavom na devízových trhoch. To bude pre banky znamenať škody, ktoré niektorí analytici odhadujú až na stovky miliárd forintov. Stepic ďalej tvrdí, že konečná výška potenciálnych strát ešte nie je známa, pretože banka nevie, koľko dlžníkov túto možnosť využije. „Nevieme, aký podiel týchto strát pôjde do roku 2011, a aký pripadne na budúci rok. Povedal by som však, že celkové straty by mohli dosiahnuť 120 mil. eur,” vyhlásil Stepic. Plány Budapešti sa už stretli s ostrou negatívnou reakciou Rakúska, odkiaľ pochádzajú viacerí poprední poskytovatelia úverov v nových európskych trhových ekonomikách. Vláda vo Viedni oznámila, že proti zámerom kabinetu premiéra Viktora Orbána podnikne na úrovni EÚ všetky dostupné kroky. Hodnota úverov, ktoré maďarské domácnosti doteraz nesplatili rakúskym bankám, podľa rakúskych médií predstavuje zhruba 6 mld. eur. Rakúska banka Raiffeisen Zentralbank (RZB) pôsobí na Slovensku prostredníctvom spoločnosti Raiffeisen Bank International (RBI), ktorá je majoritným akcionárom Tatra banky s podielom na hlasovacích právach vo výške 73,88 %, Tatra Holding drží 14,38 % akcií, zvyšok vlastnia menšinoví akcionári.
Gyurcsánya obvinili. On obvinil prokurátorov
5. októbra 2011 - (Pravda)
Zatiaľ neskončil za mrežami. Kým bývalí predsedovia vlád v susednom Chorvátsku a na Ukrajine skúšajú nepohodlie vyšetrovacej väzby, maďarský expremiér Ferenc Gyurcsány po výsluchu mohol slobodne opustiť budovu prokuratúry. Z obvinenia, ktoré proti nemu formálne vzniesli, navyše spravil veľkú politickú šou. Tisíc, podľa niektorých odhadov až tisícpäťsto stúpencov prišlo Gyurcsánya odprevadiť k dverám prokuratúry, kde sa rozhodli stáť na stráži až kým ho nepustia von. Po necelej hodine ho dav nadšene vítal. Vybozkával sa s matkou, manželkou i deťmi a ihneď vyskočil na improvizované pódium na korbe pristaveného nákladného auta. „Doteraz sme my dávali pozor na republiku, teraz ste vy dávali pozor na mňa,” poďakoval za podporu davu. Boli v ňom aj jeho rivali z vedenia socialistickej strany, ktorí pri tejto príležitosti dali bokom vzájomné spory a vyjadrili mu solidaritu pri vzdorovaní „politickej pomste režimu Viktora Orbána”, ako označili jeho trestné stíhanie. Gyurcsány na výsluchu odmietol odpovedať na otázky prokurátorov a proti obvineniu podal sťažnosť. „Pozrel som sa prokurátorom do očí a povedal som: Porušili ste prísahu, lebo svoju prácu nerobíte nestranne, ale na žiadosť vášho objednávateľa. Zúčastňujete sa na jednom hnusnom, cynickom zinscenovanom procese. Hanbite sa!” citoval portál Index jeho slová adresované stúpencom. „Oni si myslia, že ma obvinili, ale ja žalujem ich zo zrady demokratických základov Maďarska.” Premiér Orbán podľa Gyurcsánya sa pokúša využiť prokuratúru, na čelo ktorej dosadil bývalého poslaneckého kandidáta svojho Fideszu, aby zastrašil odporcov. „Ak sa krajina bude báť, Orbán a jeho druhovia sa budú rehotať do dlane, že sa im podarilo všetkých umlčať,” citoval ho portál Origo. Dav vtedy začal skandovať „Orbán, prac sa!” a nad hlavami sa objavili transparenty s nápisom „Nebojíme sa”. Gyurcsány, ktorého Fideszom ovládaný parlament pred troma týždňami zbavil poslaneckej imunity, je po polstoročí prvým maďarským expremiérom vyšetrovaným pre podozrenie z trestného činu. Ak by mu dokázali zneužitie právomocí pri výmene pozemkov, hrozili by mu až tri roky väzenia. Orbánov Fidesz ešte v časoch, keď bol v opozícii, Gyurcsánya obviňoval, že sa nad rámec svojich právomocí angažoval pri projekte výstavby obrieho kasína pri jazere Velence. Bývalý premiér pripúšťa, že podporil projekt, do ktorého zahraničný investor mienil vložiť vyše miliardy eur a vytvoriť 2 500 pracovných miest, odmieta však, že by vydal príkaz na problematickú výmenu pozemkov, pri ktorej štát podľa Fideszu prerobil niekoľko miliónov eur. „Rozhodnutie Gyurcsánya (zaradiť projekt medzi prioritné) vytesnilo konkurenciu a zabránilo verejnej súťaži,” citovala agentúra MTI zo včerajšieho vyhlásenie prokuratúry. V prípade popri Gyurcsányovi vyšetrujú ešte ďalších sedem podozrivých, nik z nich zatiaľ neskončil vo väzbe.
Gyurcsány sa bojí monsterprocesu
5. októbra 2011 - (Oľga Gluštíková - Hospodárske noviny)
U našich južných susedov sa schyľuje k veľkému procesu s bývalým premiérom Ferencom Gyurcsányom. Toho predvčerom prokuratúra obvinila z podozrivých obchodov s lukratívnymi pozemkami. Maďarskí socialisti varujú, že chystaný súd veľmi nápadne pripomína vykonštruované monsterprocesy z 50. rokov, keď stalinistický režim posielal na smrť alebo dlhoročné väzenie svojich odporcov. „Sme presvedčení, že vyšetrovanie je politicky motivované, profesionálne nepodložené a nie je to nič iné ako vykonštruovaný proces. Po 20 rokoch pokojného prechodu na demokraciu v Maďarsku je to bezprecedentná situácia,” uviedol pre HN šéf maďarských opozičných socialistov Attila Mesterházy. O politickom pozadí chystaného súdu otvorene hovoria aj eurosocialisti v Bruseli. „Proces proti expremiérovi považujeme za politický. Sme tiež znepokojení ďalšími aktivitami premiéra Viktora Orbána proti minulým vládam. Je to pre ne nepríjemný politický úder,” povedal pre HN podpredseda európskych socialistov Hannes Swoboda. Prokuratúra v Budapešti obvinila Gyurcsánya zo zneužitia právomoci v kauze výmeny pozemkov pre komplex kasína. V roku 2009 tak mal Maďarsko pripraviť o 4,8 milióna eur, keď vraj uprednostnil projekt kasína bez hospodárskej súťaže, len na základe toho, že ho označil za dôležitý pre vládu. Projekt mal podľa neho podporiť cestovný ruch a vytvoriť tým 3-tisíc nových pracovných miest. V prípade je obvinených spolu sedem ľudí. Maďarský expremiér však s vyšetrovateľmi v žiadnom prípade nechce spolupracovať. Na 45-minútovom vypočúvaní odmietol odpovedať na otázky prokuratúry a voči jej obvineniu podal sťažnosť. Tú však bude posudzovať človek Viktora Orbána, generálny prokurátor Peter Polt. „Gyurcsány povedal, že žaloba porušila svoj sľub byť nestranná a namiesto toho sa zúčastňuje na hanebnom monsterprocese,” uvádza sa vo vyhlásení maďarských socialistov, ktoré HN poskytol ich hovorca András Vágó. Na pripravovaný proces s exlídrom upozorňujú nielen politickí kolegovia bývalého premiéra, ale aj experti. „Premiér Orbán chce zúčtovať s bývalou vládou. Príprava procesu sa začala ihneď po tom, ako sa dostal k moci. Boj proti korupčným praktikám je totiž najlepší spôsob pre vládu, aby stabilizovala svoju pozíciu v krátkodobom horizonte a nenechala súpera vstať z podlahy,” pripomenul pre HN maďarský politicky analytik Peter Krekó. Maďarská opozícia nemôže počítať ani s pomocou európskych kolegov. „V socialistickej frakcii Európskeho parlamentu sme sa o Gyurcsányovom prípade zatiaľ nerozprávali. Nie je ani tlak zo strany maďarskej delegácie, aby sa o ňom hovorilo,” povedala pre HN europoslankyňa Monika Flašíková Beňová. Socialisti z Bruselu avizujú, že za svojho kolegu nebudú ani lobovať u Orbána. „Nemyslím si, že budeme podnikať konkrétne opatrenia. Chceme však pozorne sledovať, akým spôsobom bude tento proces proti expremiérovi vedený a či bude objektívny,” dodal Swoboda. Nadchádzajúci súdny proces s exlídrom socialistov preto bude pod ostrým drobnohľadom.
Expremiéra Gyurcsánya formálne obvinili v kauze kasíno
3. októbra 2011 - (sita)
Maďarská štátna prokuratúra v pondelok oficiálne obvinila bývalého premiéra Ferenca Gyurcsánya z prekročenia právomocí v súvislosti s výmenou pozemkov pri obci Sukoró, kde malo vyrásť obrovské kasíno. Socialistický politik, ktorého parlament v septembri zbavil poslaneckej imunity, sa krátko pred 13. hodinou dostavil na generálnu prokuratúru v Budapešti. Pred budovou sa predtým zhromaždilo niekoľko stoviek jeho priaznivcov, ktorí ho prišli podporiť. Prokuratúra v uplynulých mesiacoch preverovala podozrenia týkajúce sa kontroverzného projektu kasína pri jazere Velencei v strednom Maďarsku, kde medzinárodné konzorcium plánovalo preinvestovať okolo 1,4 miliardy eur. Súvisiace dohody o výmene pozemkov boli údajne pre štát nevýhodné a spôsobili mu značnú škodu. Gyurcsány, ktorý mal ako premiér ovplyvňovať rozhodovanie úradov, sám žiadal o zbavenie imunity, aby sa mohol obvineniam brániť. Ide pritom o prvý prípad od prechodu Maďarska k demokracii, keď sa národné zhromaždenie uchýlilo k takémuto kroku. Gyurcsány naďalej popiera akékoľvek pochybenie a tvrdí, že štátne orgány konajú na politickú objednávku. Po absolvovaní pondelňajšieho stretnutia s prokurátorom vyhlásil, že z neho zverejní videozáznam.
Prokuratúra začala vypočúvať expremiéra Gyurcsánya
3. októbra 2011 - (tasr)
Na Ústrednej vyšetrovacej prokuratúre v Budapešti sa dnes začalo vypočúvanie ľavicového expremiéra Ferenca Gyurcsánya, ktorého podozrievajú zo zneužitia právomoci v kauze výmeny pozemkov pre komplex kasína. Pred budovou prokuratúry protestujú Gyurcsányovi priaznivci. Podľa komerčnej spravodajskej televízie hírTV sa v okolí budovy prokuratúry zhromaždilo niekoľko stoviek protestujúcich s bielymi transparentmi, na ktoré dávajú odtlačky svojich prstov, čím chcú vyjadriť svoj postoj k podľa ich názoru nespravodlivému obvineniu Gyurcsánya. Polícia uzatvorila celú ulicu. Demonštráciu zorganizovala Platforma demokratickej koalície, ktorú v rámci Maďarskej socialistickej strany (MSZP) vedie Gyurcsány. Na miesto demonštrácie dopravila platforma nákladné auto. Expremiér zrejme z jeho korby prehovorí po vypočutí k svojim priaznivcom, uviedlo internetové vydanie denníka Népszabadság. Predseda MSZP Attila Mesterházy predpoludním v tejto súvislosti vydal vyhlásenie, v ktorom okrem iného konštatuje, že najdôležitejším prostriedkom výkonu moci vládneho Maďarského občianskeho zväzu-Fidesz bolo v uplynulom poldruha roku obsadenie nezávislých a demokratických inštitúcií a zastrašovanie spoločnosti a politických protivníkov. Socialistická strana sa nebojí a nezabúda. MSZP nepopustí vydieraniu a bude brániť zastrašovaniu. Podporíme každého, koho obvinia vo vykonštruovaných kauzách - podľa nášho presvedčenia kvôli ich spoločenskej angažovanosti, uvádza v dokumente predseda MSZP, ktorý vyzval na ochranu demokracie, slobody a spravodlivosti. Poslanci maďarského parlamentu zbavili Gyurcsánya poslaneckej imunity 12. septembra. Zákonodarný zbor vydal bývalého predsedu vlády vyšetrovacím orgánom od zmeny režimu po prvý raz. Podozrenie zo strany maďarskej prokuratúry, ktorá o zbavenie imunity požiadala, že v záležitosti výmeny pozemkov na výstavbu centra s kasínom expremiér zneužil svoje právomoci, je podľa vyjadrenia samotného Gyurcsánya odborne nepodložené a politicky zaujaté.
Gyurcsány by sa mal zodpovedať aj z násilností v roku 2006
26. septembra 2011 - (sita)
Bývalý maďarský premiér Ferenc Gyurcsány, ktorý čelí stíhaniu v súvislosti s kontroverzným projektom kasína, by sa mohol zodpovedať aj z tvrdého potlačenia protivládnych protestov z 23. októbra 2006, keď si krajina pripomínala 50. výročie protisovietskeho povstania. Vyplýva to zo správy popredného politika a právnika Istvána Balsaiho, ktorého vláda poverila vyšetrovaním udalostí spred piatich rokov. Dokument s dátumom 15. marca 2011 v pondelok zverejnil na svojej internetovej stránke maďarský parlament. Podľa tlačovej agentúry MTI v ňom Balsai okrem iného tvrdí, že policajný zásah proti odporcom bývalej socialistickej vlády môže tvoriť podstatu „teroristického činu”. Gyurcsány, ktorý bol v čase násilností predsedom vlády, už stihol zareagovať slovami, že zodpovednosť v skutočnosti nesú politici navádzajúci „dôverčivých ľudí na boj”. „Počas môjho vyšetrovania som dospel k záveru, že 23. október je symbolom najohavnejších prečinov (ako aj) násilníckeho a paranoického výkonu moci Gyurcsányovej vlády,” napísal vo svojej správe Balsai, ktorý momentálne pôsobí na ústavnom súde. Podľa jeho slov je v zmysle nešpecifikovaných ustanovení ústavy potrebné preskúmať, či by mal zodpovednosť za postup polície niesť expremiér. Vyšetrovanie totiž údajne preukázalo, že policajné vedenie plnilo príkazy z najvyšších politických kruhov. Gyurcsány sa obhajuje tvrdením, že zásah proti násilným demonštrantom, ktorý si vyžiadal niekoľko desiatok zranených, bol oprávnený a najnovšia správa nie je ničím iným ako pokusom odpútať pozornosť verejnosti od zhoršujúcej sa ekonomickej situácie a „upadajúcej” popularity premiéra Viktora Orbána. Výtržnosti počas výročia povstania boli súčasťou vlny protestov vyvolaných priznaním vtedajšieho premiéra, že voličom klamal o skutočnom stave maďarskej ekonomiky. Policajným zásahom sa zaoberali aj maďarské súdy, ktoré najskôr konštatovali jeho súlad so zákonom, následne ho však označili za nelegálny. Maďarský parlament v septembri veľkou väčšinou schválil zbavenie Gyurcsánya poslaneckej imunity a umožnil tak jeho stíhanie v súvislosti s kontroverzným projektom kasína pri Velenceskom jazere v strednom Maďarsku, kde medzinárodné konzorcium plánovalo preinvestovať okolo 1,4 miliardy eur. Ide pritom o prvý prípad od prechodu Maďarska k demokracii, keď sa národné zhromaždenie uchýlilo k takémuto kroku. Gyurcsány, ktorý mal ako premiér ovplyvňovať rozhodovanie úradov, pritom sám žiadal o zbavenie imunity, aby sa mohol obvineniam brániť.
Orbánovci v uliciach
3. októbra 2011 - (Peter Morvay - Sme)
Zo desaťtisíc ľudí, čo v sobotu vyšli v Pešti protestovať proti vláde Viktora Orbána, má pravdu, že väčšina hospodárskej politiky kabinetu - aj toho, čo údajne slúži na záchranu ekonomiky - je diletantská a chaotická. Má pravdu, že ju, ako čokoľvek ostatné, vláda a premiér presadzujú autoritársky (Orbán ráno vymyslí, napoludnie oznámi, večer strana v parlamente poslušne odhlasuje), bez akejkoľvek diskusie nielen s opozíciou a so sociálnymi partnermi, ale aj bez vypočutia odborníkov (medzi ktorých sa nepočítajú vládni „experti” žijúci v nejakých iných dimenziách s úplne inými ekonomickými a matematickými zákonitosťami). Pravdou však je aj to, že väčšina odborárskych lídrov, čo teraz proti Orbánovi rečnia, a väčšina tých, čo ich počúvajú, skandujú „Orbán, prac sa!” a zvierajú bojovné transparenty, sú tí istí ľudia, čo Orbánovi pomohli k vláde. Do veľkej miery vďaka nim získal moc, s ktorou si môže robiť to, čo robí. Nezaslúžili sa o to len ako voliči, ale tým, že ako odborári úzko spolupracujúci s dnešným premiérom roky účinne bránili reformám a úsporám. A to v časoch, keď by ešte boleli menej, ako by boleli dnes aj v prípade, že by boli premyslenejšie a vláde by vždy vo všetkom nešlo najmä o zabetónovanie vlastnej moci. Väčšina tých, čo dnes Orbána preklínajú, aktívne pomáhala šíriť bludy, že stačí len chcieť a je možné aj naďalej žiť s vypaseným štátom a neefektívnymi verejnými financiami. Verili, že majú Bohom dané právo na všetky privilégiá a „sociálne výdobytky” kádárovskej éry, na ktoré boli občania Maďarska takí hrdí a ktoré šlo financovať len zo zahraničných úverov a rastúceho deficitu. A aj keď sa na transparentoch objavovali heslá proti nedemokratickému vládnutiu, títo ľudia nevyšli na námestie celý prvý rok, kým sa likvidovala len demokracia a nacionálny populizmus sa stával povinnou štátnou ideológiou. Nijak ich to nebralo, kým Orbánovi v rozpore so zdravým rozumom stále verili, že možno ekonomiku živiť len samoľúbymi rečami. A teraz sa chudáci čudujú, ako sa to skončilo.
Orbán si zjednotil odporcov. Prac sa, kričali
3. októbra 2011 - (Ivan Drábek - Pravda)
Podľa organizátorov ich bolo päťdesiattisíc, podľa polície päťnásobne menej. Odporcovia maďarského premiéra cez víkend v Budapešti zaplnili rozľahlé Kossuthovo námestie pri parlamente. Ak ich aj skutočný počet bol niekde v strede medzi krajnými odhadmi, Viktor Orbán si vyslúžil doteraz najmohutnejšiu protestnú akciu za šestnásť mesiacov, čo je pri moci. „Orbán, prac sa!” spolu kričali odborári i občianski aktivisti, dovedna z vyše stovky rôznorodých združení, ktoré sa na organizácii protestného podujatia podieľali. Dňu D, ako - inšpirovaní označením vylodenia Spojencov v Normandii za druhej svetovej vojny - svoju „operáciu” nazvali, sa o svojskú reklamu postarali aj úrady. Protest najskôr polícia zakázala a uskutočniť sa mohol až po tom, čo ho súd povolil. Vyvrcholením niekoľkodňovej akcie, ktorá sa začala už minulý štvrtok, a čiastočnými cestnými blokádami má pokračovať aj dnes, bol sobotňajší pochod tisícov ľudí od parlamentu na budínsky breh Dunaja. Cez Széchenyiho reťazový most prechádzali pod vlajkou Solidarity, novozaloženej strešnej organizácie. Tá aj svojím logom, „požičaným” od poľských nezávislých odborov, jasne dáva najavo, že podobne ako im v osemdesiatych rokoch aj jej ide o zvrhnutie vlády. Založenie maďarskej Solidarity ohlásil šéf odborového združenia zamestnancov ozbrojených síl a polície Péter Kónya, ktorý sa spolu s predákom hasičských odborov Kornélom Árokom v posledných mesiacoch stal symbolom rodiaceho sa mimoparlamentného odporu proti politike Orbána. Obaja sa snažia preklenúť vzdialenosť, ktorá doteraz delila tradičných odborárov, útočiacich iba na sociálne škrty vlády, s aktivistami novovznikajúcich občianskych združení, kritizujúcich obmedzovanie slobody médií a ďalšie opatrenia okresávajúce demokraciu. „Od zmeny režimu politické strany rozdelili krajinu. V takej krajine ja nechcem žiť. Preto všetkých vyzývam, aby sme sa zomkli. Pridajte sa k nám a spolu vytvoríme lepšiu, demokratickejšiu krajinu, v ktorej sa bude dať žiť,” citoval Kónyu portál denníka Népszabadság. Hoci v deväťbodovom vyhlásení účastníci dňa D mali predovšetkým sociálne požiadavky - od spravodlivého rozdelenia bremena súvisiaceho s protikrízovými opatreniami cez obnovenie tripartity, práva na štrajk, výsluhových dôchodkov a zrušenie retroaktívnych zákonov, na mítingu zaznievali aj rýdzo politické heslá. „Vystupujeme za demokraciu, sociálne istoty, ľudské a zamestnanecké práva,” zhrnul program novozaloženej Solidarity vojenský odborár Kónya. Analytici nepredpokladajú, že by Orbán pod tlakom ulice zmenil svoju politiku. To, že odbory a občianske združenia prevzali úlohu opozície, ho však nemôže tešiť. „Mená Kornéla Ároka a Pétera Kónyu dnes získali politický význam. Oni totiž vedia to, čo ani jeden opozičný líder: V nekonečne antipolitickom svete, ktorý sa sklamal v každom, kto nosí sako, sa stali dôveryhodnými predstaviteľmi odporcov vládnej politiky,” napísal vo svojom blogu politológ Gábor Török. „Sobotňajšia demonštrácia a založenie Solidarity môže byť pre vládu oveľa nebezpečnejšie ako všetky doterajšie akcie opozičných strán dovedna,” dodal.
„Viktátor, zmizni!“ - kričali Orbánovi Maďari
Reportáž. Desaťtisíce ľudí demonštrovali v centre Budapešti proti Zákonníku práce a sociálnej politike vlády.
2. októbra 2011 - (Gregor Martin Papucsek - hnonline.sk)
Na preplnenom Kossuthovom námestí v centre Budapešti sa derie cez dav chlapík na ramene s palicou, na ktorej visí pomaranč. Otáča sa, vrtí sa, hľadá svojich parťákov. Udrie pritom staršieho muža pomarančom na špagáte. „No vidíš, dostal si pomarančom po nose!,“ vyhŕkne z manželky zasiahnutého muža. Podobne to pociťujú, teraz už v symbolickom význame, ďalšie desaťtisíce ľudí. Tí sa v sobotu zhromaždili na masovej demonštrácii proti Zákonníku práce z dielne vlády maďarského premiéra Viktora Orbána. Oranžová je farbou Orbánovej strany Fidesz. Práve oranžová farba už rok a pol vládne krajine, čo začína hnevať masy. Ľudia neskôr ešte postavili pyramídu zo škatúľ s pomarančovým džúsom a zbúrali ju. Asi 50-tisícová demonštrácia proti hospodárskej a sociálnej politike Orbánovej vlády pri maďarskom parlamente bola najväčším protestom v Maďarsku za posledných 16 mesiacov. Vyvrcholili ňou protestné akcie asi stovky odborov a občianskych združení. Ich členovia žiadali odchod premiéra Orbána či už skandovaním alebo na ceduliach. „Viktátor, odstúp!“ alebo „Zmizni,“ zneli výzvy napísané na transparentoch, ktoré mnohí dvíhali do výšky a mávali nimi. Nie je vylúčené, že ich stačilo len trochu oprášiť. Veď takéto transparenty používali davy už pred piatimi rokmi, keď žiadali na pouličných nepokojoch, mítingoch, pochodoch a demonštráciách odchod vtedajšieho predsedu vlády Ferenca Gyurcsánya. Ten by sa vtedy nebol odvážil ísť medzi ľudí, teraz sa však nečakane objavuje. Ľudia navôkol sú trocha zarazení, ale nevypískajú ho. Jeden demonštrant, stála atrapa akýchkoľvek zhromaždení za posledný rok, dokonca vykrikuje, aký by bol Gyurcsány opätovne potrebný pri kormidle. Oslovený bývalý socialistický líder len skromne klopí zrak, uškŕňa sa, ale jeho úsmev pripomína skôr človeka pod kolesami električky. Tento úsmev, ako je známe, nebýva vždy úprimný. Vo svojej strane je viac-menej odpísaný, ak neodíde sám, vylúčia ho, potvrdzuje štátny tajomník maďarskej diplomacie z Gyurcsányovej éry, ďalší vysokopostavený socialistický politik na tejto demonštrácii. S nemalou škodoradosťou presviedča, že tu na námestí bude ešte aj stotisíc či pol milióna ľudí. Stačí vraj počkať na začiatok budúceho roka, keď ľudia dostanú prvé mastnejšie šeky za všetko. Viditeľní zostávajú bojovne naladení hasiči, policajti, vojaci, učitelia, dopraváci, ale aj zamestnanci elektropriemyslu, čokoládovní, hydinární... dokonca aj bieli kominári. Chceli sa zúčastniť na demonštrácii bez politikov. Žiadať rešpektovanie pravidiel odchodu do výsluhového dôchodku či práva na štrajk, a vôbec dialógu o opatreniach, ktoré sa dotknú najviac práve pracujúcich, to je dnes v Maďarsku najaktuálnejšia politická otázka. Akurát vláda to ignoruje. A tak ignoruje aj učiteľku od Balašských Ďarmôt, ktorá sa sťažuje, že zarába asi 400 až 500 eur. Navyše im zobrali všetky príplatky, napríklad za zastupovanie, a teraz chce vláda okresať ešte aj počet učiteľov. „Tak bude zrejme lepšie, ak pôjdem so svojimi tromi diplomami do zahraničia,“ sťažuje sa pedagogička zo základnej školy. Momentálne uvažuje o tom, že sa s manželom zapoja do polovičnej blokády ciest v ich regióne. Od pondelka to bude nová forma protestov po celej krajine... Ľudia na akcii ostro kritizovali novú ústavu i Zákonník práce, ktorý by maďarský poslanci mali schvaľovať v najbližších dňoch. Protest sa napokon končil bez incidentov aj po tom, čo dav prešiel cez centrum pod Budínsky hrad. Práve tam je trvalý „sedací štrajk“ od minulého štvrtka.
Demonštranti v Maďarsku budú blokovať cesty
2. októbra 2011 - (Adriana Zsigová - Sme)
Budapešť zažila víkend štrajkov. Zástupcovia asi sto rôznych odborov od štvrtka demonštrovali proti pravicovej vláde Viktora Orbána, ktorá prijíma retroaktívne zákony. Odborári žiadali ich zrušenie a návrat k starému systému dôchodkov. Kritizovali hlavne návrhy nového Zákonníka práce. Po novom by mali zamestnanci pracovať viac za rovnako alebo menej peňazí, dovolenka sa im má skrátiť a výpovede zjednodušiť. Novela dôchodkov sa má dotknúť ľudí, ktorí poberajú výsluhový dôchodok, no podľa nového zákona by mali začať po dovŕšení 57. roku veku poberať starobný dôchodok, čím sa im spätne zmenia podmienky. „Orbán, prac sa!“ skandoval dav v sobotu pred parlamentom na Námestí Lajosa Kossutha. Boli medzi nimi železničiari, učitelia, vodiči, policajti či hasiči. Zišlo sa tam viac ako 10-tisíc ľudí, medzi nimi aj bývalý socialistický premiér Ferenc Gyurcsány. „Odborári nehľadia na záujmy ľudí, ale na svoje vlastné politické ambície,“ odkázal demonštrantom Orbánov kabinet podľa agentúry MTI. Vláda nezmení svoju politiku. Ukázala to pri zákone, ktorý má postihnúť bývalých premiérov za socialistickú stranu za to, že zadlžili krajinu, či pri mediálnom zákone. Ten potrestal médiá za príspevky odvysielané v období, keď ešte platil starý zákon. V nedeľu protesty pokračovali, v pondelok majú byť po celom Maďarsku uzavreté cesty.
Dav vyše 15.000 demonštrantov skandoval: „Orbán, prac sa!“
1. októbra 2011 - (tasr)
Ostrá kritika najmä novej maďarskej ústavy a pripravovanej novely zákonníka práce zaznela dnes z úst rečníkov protivládnej demonštrácie, na ktorú prišlo na budapeštianske námestie pred parlamentom vyše 15.000 demonštrantov. Dav viackrát vyzýval premiéra Viktora Orbána, aby odstúpil. Podľa tvrdenia organizátorov protestovalo až 50.000 ľudí. Polícia, ktorej zásahové jednotky boli zhromaždené najmä za parlamentom na dunajskom nábreží, uzatvorila okolie Kossuthovho námestia pred dopravou, nepremávali ani električky. Demonštráciu, ktorá bola pokračovaním série protestov začatých vo štvrtok, podporilo vyše sto odborárskych a občianskych organizácií, medzi nimi aj odborári verejnoprávnej televízie a rozhlasu, tlačovej agentúry, viacerých ministerstiev, ba dokonca aj odborársky zväz zamestnancov prokuratúry. Medzi účastníkmi protestnej akcie bol aj ľavicový expremiér Ferenc Gyurcsány a ďalší socialistickí politici, ktorí prišli ako súkromné osoby. Akčná skupina odborárov zverejnila deväťbodové vyhlásenie, v ktorom okrem iného žiadajú spravodlivé rozdelenie verejnej ťarchy, zrušenie zákonov vyhlásených so spätnou platnosťou, obnovenie fungovania tripartity, ústavnú ochranu výsluhových dôchodkov, vrátenie práva na štrajk či zachovanie práv odborárov. Séria protivládnych protestov v Budapešti bude pokračovať aj v ďalších dňoch.
Maďarskú vládu nezlomia demonštrujúci odborári
1. októbra 2011 - (tasr)
Postoj maďarskej vlády k nevyhnutným zmenám sa pod vplyvom série odborárskych demonštrácií, ktoré sa začali vo štvrtok v Budapešti, nemení a nemení sa ani zámer prijať nový zákonník práce či zaviesť zmeny v predčasnom odchode do dôchodku. Podľa maďarskej tlačovej agentúry MTI sa to uvádza v dnešnom vyhlásení úradu hovorcu maďarskej vlády. „Maďarsko je demokratickým právnym štátom, vláda si ctí ústavné právo každého zamestnanca a organizácie na štrajk alebo protest. Vláda však hlboko ľutuje, že niektorí odborárski predáci nepresadzujú záujmy ľudí, ale uprednostňujú svoje vlastné politické ambície,” píše sa vo vyhlásení vlády. Séria protestov sa začala vo štvrtok na budapeštianskom námestí Ádáma Clarka, kde sedací štrajk odborárov stále pokračuje. Demonštrácie avizovali pod názvom D-Day odborárske, občianske a spoločenské organizácie na dobu neurčitú. Ich zámerom je vyjadriť nespokojnosť s plánovanými zmenami zákonníka práce a výsluhových dôchodkov. Séria protestov dnes pokračovala „okrúhlym stolom” neďaleko parlamentu v susedstve Námestia mučeníkov, ktorého sa zúčastnili stovky záujemcov. Rečníci zdôrazňovali nutnosť spoločenského dialógu a hovorili aj o školstve, zdravotníctve, chudobe či o problémoch dôchodkového systému a nezamestnanosti.
Pred maďarským parlamentom sa konali masové protesty odborárov
1. októbra 2011 - (sita)
Pred maďarským parlamentom sa konali protesty členov a stúpencov asi stovky odborových zväzov a sociálnych organizácií, ktoré sa skončili bez incidentu. Išlo o súčasť série demonštrácií, ktoré sa začali vo štvrtok a trvať by mali do pondelka. Dav skandoval heslá proti premiérovi Viktorovi Orbánovi a niesol transparenty požadujúce jeho rezignáciu. Na námestí pred parlamentom organizátori prečítali desaťbodovú petíciu adresovanú prezidentovi Pálovi Schmittovi. Požiadavky zahŕňali zavedenie spravodlivého daňového systému a konzultácie pred schválením nového zákonníka práce. Na akcii sa zúčastnil tiež ľavicový expremiér Ferenc Gyurcsány. Premiérov hovorca uviedol, že vláda rešpektuje práva zamestnancov a organizácií na protesty, zároveň však „ľutuje, že odboroví lídri nereprezentujú záujmy ľudí, ale kladú do popredia vlastné politické ambície”. Podľa jeho údajov vláda trvá na tom, že vytvorenie nového zákonníka práce je potrebné. Dôvodom protestov je nový zákonník práce, ktorý v najbližších týždňoch pravdepodobne prejde v parlamente vďaka dvojtretinovej väčšine vládnej strany Fidesz premiéra Orbána. Odbory namietajú, že nový zákonník už nebude zaručovať platenie nadčasov, uľahčí prepúšťanie a radikálne zníži odstupné pre štátnych zamestnancov. Navyše bol podľa nich pripravený bez akéhokoľvek dialógu so zástupcami zamestnancov. Opatrenia sú súčasťou veľkého úsporného balíka zameraného na zníženie štátneho deficitu. Séria demonštrácií by mala pokračovať v pondelok blokádami dopravy.
Maďarsko chce 200-tisíc nezamestnaných vrátiť na trh práce
28. septembra 2011 - (tasr)
Zo súčasných 595.000 poberateľov podpory v nezamestnanosti chce maďarská vláda vrátiť na budúci rok na trh práce v rámci programu zamestnanosti Start najmenej 200.000 ľudí, vyhlásil v súvislosti s dnešným rokovaním maďarskej vlády hovorca predsedu maďarskej vlády Péter Szijjártó. Vláda podľa jeho slov dnes chce dotiahnuť detaily návrhu štátneho rozpočtu pre budúci rok, aby do piatku mohol byť návrh predložený parlamentu. Cieľom rozpočtu bude okrem zvýšenia zamestnanosti aj doladenie úmerného daňového systému, zabránenie úniku daní, oživenie dôchodkového a zdravotného systému. K otázke zvýšenia zamestnanosti verejnoprospešnými prácami podľa internetového vydania maďarského denníka Népszabadság Szijjártó dodal, že tí, ktorí sa vrátia prostredníctvom programu Start na trh práce, budú dostávať namiesto terajšej podpory vo výške 28.500 forintov (99,5 eura) čistý plat vo výške 48.000 forintov (167,6 eura). Podľa údajov maďarského Ústredného štatistického úradu (KSH) miera nezamestnanosti v Maďarsku dosiahla v období mesiacov máj - júl v priemere 10,8 %. Hovorca zdôraznil, že deficit štátneho rozpočtu zachovajú výrazne pod hranicou 3 %.
Miera nezamestnanosti v Maďarsku klesla na 10,8 %
28. septembra 2011 - (tasr - RTTNews)
Miera nezamestnanosti v Maďarsku za tri mesiace do konca augusta 2011 v porovnaní s obdobím máj - júl mierne klesla. V percentuálnom vyjadrení však stagnovala a zostala na úrovni 10,8 %. Oznámil to dnes štatistický úrad v Budapešti. Bez práce bolo v období jún - august 462.800 obyvateľov Maďarska, zatiaľ čo za tri mesiace do konca júna to bolo 463.200 ľudí. Podľa štatistického úradu až 51,5 % nezamestnaných je bez práce už rok, alebo dlhšie ako rok.
Maďarský HDP by mal v tomto roku vzrásť o menej ako 2 %
28. septembra 2011 - (sita)
Maďarská ekonomika v tomto roku porastie o čosi menej ako o 2 %, čo znamená mierne zhoršenie oproti skoršiemu vládnemu odhadu. Vyhlásil to v stredu štátny tajomník maďarského ministerstva hospodárstva Zoltán Cséfalvay. Predstaviteľ vlády zároveň odmietol porovnávať maďarskú ekonomiku so situáciou v Grécku. „Myslím si, že spomínať Grécko a Maďarsko v jednej vete nie je relevantné. Pozrime sa na čísla: my máme verejný dlh na úrovni 72 % HDP a Grécko na úrovni 120 %,“ povedal Cséfalvay s tým, že v otázke znižovania dlhu by sa Grécko mohlo inšpirovať jeho krajinou. Maďarsko ukázalo, že dlh sa dá znižovať, hoci nástroje, ako to dosiahnuť, môžu byť niekedy nezvyčajné, povedal štátny tajomník pre televíznu stanicu CNBC. Maďarský premiér Viktor Orbán minulý mesiac vyhlásil, že verejný dlh krajiny by sa mal ku koncu jeho funkčného obdobia v roku 2014 posunúť bližšie k hranici 60 % HDP. Problémy s vysokým dlhom prinútili Maďarsko, aby v roku 2008 ako prvý členský štát EÚ požiadalo o pomoc od Medzinárodného menového fondu (MMF). Vládny kabinet v Budapešti po nástupe k moci minulý rok v apríli pristúpil k sérii neštandardných opatrení vrátane mimoriadneho zdanenia bánk a vybraných sektorov ekonomiky alebo faktického prevzatia kontroly nad majetkom v súkromných dôchodkových fondoch. Sériu kontroverzných opatrení tento mesiac doplnilo schválenie zákona, ktorý umožní maďarským domácnostiam jednorazovo splatiť hypotekárne úvery v zahraničných menách pri výhodnejších ako súčasných trhových kurzoch.
V. Orbán: Krízu eura môžeme využiť
28. septembra 2011 - (tasr)
Vracajúca sa kríza eura spôsobuje Maďarsku mnoho škôd, ale zároveň prináša aj významné možnosti. Jednou takou je zhodnotenie poľnohospodárstva a potravinárskeho priemyslu. Vyhlásil to dnes v Budapešti maďarský premiér Viktor Orbán. Podľa maďarskej tlačovej agentúry MTI predseda vlády na otvorení Celoštátnej poľnohospodárskej a potravinárskej výstavy na výstavisku Hungexpo povedal, že priemysel je potrebný, treba pracovať na programe spriemyselnenia Maďarska, ale priemysel nemôže vytlačiť poľnohospodárstvo, môže sa iba postaviť vedľa neho. Maďarsko je poľnohospodárska krajina, zdôraznil ďalej Orbán a dodal, že poľnohospodárstvo je jednou z veľkých možností jeho krajiny. Popri výrobe kvalitných poľnohospodárskych produktov je potrebné aj to, aby boli spracované v Maďarsku, pretože tak možno vytvárať pracovné príležitosti.
VZ CSS nezvolilo šéfa Ľudových novín
28. septembra 2011 - (tasr)
Riadne Valné zhromaždenie Celoštátnej slovenskej samosprávy (CSS) 28. septembra v Budapešti prerokovalo rozpočtové záležitosti, referáty troch škôl, ktoré prevádzkuje CSS a vymenovalo vedúcich štyroch z piatich svojich inštitúcií. Delegáti nerozhodli jedine o osobe šéfredaktora týždenníka Slovákov žijúcich v Maďarsku - Ľudových novín, informoval TASR predseda CSS Ján Fuzik. „Najdôležitejšie záležitosti, čo sa týka rozpočtových vecí, teda referát za prvý polrok, modifikácia rozpočtu a tu sú vážne problémy aj s financovaním škôl, ktoré prevádzkujeme, to prebehlo v poriadku. Znížili sa dotácie a máme vážne finančné problémy. Tam sa pri financiách nadhodila aj otázka Slovenského domu v Mlynkoch. Referoval som, že predstavitelia oboch vlád rokujú, stavebné práce sú dokončené a teraz čakáme, aby sa dohodli dve vládne strany o spôsobe dofinancovania tohto projektu a už potom naozaj môžeme postúpiť k prevádzke,“ povedal Fuzik. V programe schôdzky 29-členného najvyššieho voleného orgánu Slovákov v Maďarsku boli aj referáty riaditeliek Slovenského gymnázia, základnej a materskej školy i kolégia v Békešskej Čabe, Maďarsko-slovenskej dvojjazyčnej národnostnej školy a internátu v Novom Meste pod Šiatrom ako aj Slovenskej základnej školy, materskej školy a žiackeho domova v Sarvaši. „Je potešiteľné, že v Sarvaši máme napríklad teraz tri prvé triedy so 61 prváčikmi, pričom pred siedmimi rokmi, keď sme ju prevzali, bolo 120 detí. Teraz je tam 385 žiakov plus 100 škôlkarov. Málokto by si bol myslel, že sa nám to podarí dosiahnuť,“ vyzdvihol z referátov predseda CSS. Dôležitou časťou rokovania bolo vymenovanie riaditeľov Slovenského dokumentačného centra, Slovenského osvetového centra, Slovenského pedagogického metodického centra, Neziskovej verejnoprospešnej spoločnosti Legatum s.r.o. a šéfredaktora Ľudových novín. „Štyroch riaditeľov sme vymenovali. Ľudové noviny bola jediná inštitúcia, kde boli dve uchádzačky a v ich prípade sa VZ nedokázalo rozhodnúť. Ani jedna nedostala kvalifikovanú väčšinu hlasov. Vypíšeme nový konkurz a v novembri skúsime rozhodnúť,“ dodal Fuzik.
Ján Fuzik: Slovenský dom v Mlynkoch je postavený,
treba ho zariadiť a dofinancovať
27. septembra 2011 - (tasr)
Slovenský dom v Mlynkoch je v podstate už hotový. Teraz sa čaká na kolaudačné rozhodnutie, povedal dnes pre TASR predseda Celoštátnej slovenskej samosprávy (CSS) Ján Fuzik. „Stavbári podľa zmluvy stavbu dokončili 24. augusta. Ešte treba dom zariadiť. Obe vlády vyjadrili uznesením, že dofinancovanie stavby vyriešia,“ informoval Fuzik. Ako dodal, je známe, že sa plánované náklady na výstavbu prekročili približne o 50 percent. Stavba trvala tri roky. „Prebiehajú ešte rokovania medzi predstaviteľmi oboch vlád - Úradom pre Slovákov žijúcich v zahraničí a maďarskou kanceláriou štátneho tajomníka Ministerstva vnútra a spravodlivosti. Teraz rokujú o zmluve, ktorá by viedla k poskytnutiu dofinancovania,“ pripomenul predseda CSS. Termín slávnostného odovzdania domu bude podľa jeho slov vytýčený až keď bude vyriešená otázka dofinancovania. Realizátori stavby ešte nie sú všetci vyplatení, konečný účet predložia až po kolaudácii. „Bolo by v každom prípade dobré, keby sa dom podarilo odovzdať ešte na jeseň, aby sme v rámci jeho prevádzky videli, aké sú režijné náklady. Nebolo by dobré, keby zostal prázdny, to neprospieva žiadnej stavbe,“ konštatoval Fuzik. Kolaudácia nového Slovenského domu - Strediska pilíšskych Slovákov v obci Mlynky mala byť podľa pôvodných plánov 22. augusta. Dom, ktorý bude inštitúciou CSS, má slúžiť aj Slovákom žijúcim v pilíšskom regióne. Stavba bola realizovaná s finančnou podporou maďarskej a slovenskej vlády. Maďarská strana ratifikovala zmluvu o podpore vo výške 80 miliónov forintov (304.588 eur) s predsedom CSS Jánom Fuzikom 4. júna 2008. Úrad pre Slovákov žijúcich v zahraničí podpísal podporu takmer 340.000 eur. Obecná samospráva rozhodla na jar 2008, že z pôvodného Slovenského domu na Hlavnej ulici sa miestna slovenská samospráva a ďalšie organizácie Slovákov musia vysťahovať, pretože obec potrebuje priestory domu. Odovzdanie nového domu Slovákov plánovali pôvodne na jún 2009.
Bezplatné spravodajstvo TASR pre krajanov
30. septembra 2011 - (uszz.sk)
Predseda Úradu pre Slovákov žijúcich v zahraničí (ÚSŽZ) Milan Vetrák si plní svoje sľuby a v spolupráci s Tlačovou agentúrou Slovenskej republiky (TASR) pripravil dlho očakávané spustenie interaktívneho modulu „widgetu“ správ o Slovákoch v zahraničí, ktoré si môžu krajanské média bezplatne umiestniť na svoje webové stránky. Táto požiadavka od našich krajanov už niekoľko rokov rezonovala na Stálych konferenciách Slovenskej republiky a Slovákov žijúcich v zahraničí ako jedna z aktivít, ako by Slovenská republika mohla pomôcť k lepšej informovanosti našich krajanov. Hoci niektorí predstavitelia krajanských komunít o tejto problematike rokovali niekoľko rokov aj s bývalým vedením ÚSŽZ, výsledky rokovaní boli vždy negatívne. „Sen sa stal skutočnosťou“ - takto vyjadrujú viacerí krajania svoje nesmierne nadšenie, že tak skoro po nástupe M. Vetráka do vedenia úradu sa ich dlhoročná požiadavka pretavila do reality. „Je to jedna z ďalších aktivít, ktoré som ako prioritné prezentoval pri svojom nástupe do funkcie. Tento modul sa stáva užitočným mediálnym nástrojom na zlepšenie informovanosti našich krajanov o svojich aktivitách po celom svete, ako aj priblíženie krajanskej problematiky občanom Slovenskej republiky“ - vyjadril sa predseda ÚSŽZ a dodal: „Veľké veci sa neraz skladajú z množstva menších vecí. Aj cieľ, ktorým je komplexné skvalitnenie informovanosti našich krajanov, sa podarí len vtedy, ak sa sústredíme na postupné zavádzanie efektívnych a často finančne nenáročných nástrojov, a to aj s pomocou korektných a ústretových partnerov, akým bolo v tomto prípade TASR“. Krajanské média v zahraničí si môžu bezplatne umiestniť na svoju webovú stránku spravodajský „widget“, ktorý si vedia veľmi flexibilne prispôsobiť grafike vlastnej stránky od názvu modulu, farby a rozsahu zverejnených správ. Vďaka špeciálnej kategórie TASR „slovacika“ je výber správ nastavený iba na informácie týkajúce sa problematiky Slovákov v zahraničí. Takýto spravodajský modul môže byť veľmi užitočnou pridanou hodnotou pre užívateľov jednotlivých krajanských webových stránok a zároveň veľmi dobrým nástrojom pre celosvetové zviditeľnenie aktivít slovenských komunít žijúcich v zahraničí. ÚSŽZ zavedením tohto modulu ušetrí finančné prostriedky krajanov a zároveň dosiahne úsporu v štátnom rozpočte niekoľko tisíc eur, ktoré doteraz individuálne každoročne požadovali viacerí žiadatelia - jednotlivci a krajanské organizácie na tie isté služby TASR z dotácií ÚSŽZ. Viac informácii o nastavení správ nájdete na http://uszz.sk/index.php?ID=1723
Rafaj z SNS naštval Slovákov, ktorí žijú v zahraničí
28. septembra 2011 - (tasr)
Vedenie Úradu pre Slovákov žijúcich v zahraničí (ÚSŽZ) je rozhorčené vyjadreniami Rafaela Rafaja z SNS. „Vyjadrenia poslanca Národnej rady SR za Slovenskú národnú stranu Rafaela Rafaja, ktoré pravdepodobne vychádzajú z nepravdivých informácií poskytnutých pánom Pavlom Holeštiakom a predsedom Svetového združenia Slovákov v zahraničí Vladimírom Skalským, na tlačovej konferencii dňa 27. 9. 2011, nemožno považovať za konštruktívnu kritiku so snahou upozorniť na reálne problémy a nedostatky,” uviedla Katarína Tomková, členka zboru poradcov ÚSŽZ. „Chcem vyjadriť svoje rozhorčenie a sklamanie nad vyjadreniami, ktoré vyhlásili podpredseda SNS a šéf poslaneckého klubu národniarov, pán Rafael Rafaj a pán Holeštiak,” pokračovala Tomková. „Citujem z tlačovej správy z tejto konferencie, ktorú uverejnila TASR: ´jednostranný grantový systém preferujúci spolky spojené s ľuďmi podporujúcimi Vetráka, či široký 15-členný platený zbor poradcov´”. Podľa Tomkovej bol zbor poradcov zostavený z ľudí, ktorí sú Slováci žijúci v zahraničí a dobre poznajú potreby slovenskej komunity, v ktorej žijú. „Svoje funkcie vykonávame bez nároku na honorár na úkor nášho voľného času, rodiny a často aj na vlastné náklady. Drvivá väčšina našich krajanov žijúcich v zahraničí musela opustiť Slovensko pre zlú ekonomickú situáciu a odrhnutí od priateľov a rodiny museli začínať svoj život odznova v cudzej krajine.” Na srdci im leží osud našich krajanov Vraj aj napriek tomu si Slováci žijúci v cudzine uchovávajú silné národné povedomie a venujú sa činnosti v prospech slovenskej komunity v zahraničí, kultivujú slovenský jazyk a propagujú našu kultúru. „Ako Slovenka žijúca v zahraničí, poradkyňa úradu za USA, majúc početné kontakty po celých Spojených štátoch si dovolím povedať, že až do nástupu pána Vetráka do funkcie predsedu úradu väčšina veľmi aktívnych spolkov a organizácií ani len netušila o štátnej podpore formou dotácií a dozvedeli sa o tom práve vďaka systémovej práci zboru poradcov a osvete pána Vetráka. Tým, že tieto organizácie neboli ´zastrešené ako najvýznamnejšie spolky´, nemali ani prístup k ´najvýznamnejším´ informáciám,” vysvetlila ďalej Tomková. „Kontaktné informácie poradcov sú zverejnené na webovej stránke úradu a každý nás môže kontaktovať a poradiť sa ohľadom svojho projektu. Nie sme motivovaní ani finančne, ani politicky. Na srdci nám leží osud našich krajanov. Treba ich podporiť a poradiť im, aby vedeli, že sú stále naši. Práve preto som veľmi sklamaná, že namiesto vďaky za to, čo robíme, nás práve národniari kritizujú a rozširujú o nás nepravdivé informácie.” Ako ďalej Tomková povedala, Úrad pre Slovákov žijúcich v zahraničí a celý poradný zbor svojou systematickou prácou pomáha nielen Slovákom žijúcim v zahraničí, ale pripravuje tiež projekty, vďaka ktorým Slováci žijúci v zahraničí budú môcť pomáhať Slovensku. „Na záver chcem ako Slovenka žijúca v zahraničí vyjadriť pánovi Vetrákovi svoju dôveru a vďaku za to, že konečne po rokoch stagnácie Slováci v zahraničí cítia podporu zo strany štátu,” dodala členka zboru poradcov ÚSŽZ.
Úrad pre Slovákov žijúcich v zahraničí žiada aj v mene krajanov Rafaela Rafaja a Pavla Holeštiaka o ospravedlnenie
28. septembra 2011 - (uszz.sk)
Vedenie Úradu pre Slovákov žijúcich v zahraničí (ÚSŽZ) je otvorené a prístupné diskusii aj kritickým stanoviskám, ktoré sú opodstatnené a majú za cieľ pomôcť pri plnení náročných úloh starostlivosti Slovenskej republiky o Slovákov žijúcich v zahraničí. Vyjadrenia poslanca Národnej rady SR za Slovenskú národnú stranu Rafaela Rafaja, ktoré pravdepodobne vychádzajú z nepravdivých informácií poskytnutých pánom Pavlom Holeštiakom a predsedom Svetového združenia Slovákov v zahraničí Vladimírom Skalským, na tlačovej konferencii dňa 27. 9. 2011 však nemožno považovať za konštruktívnu kritiku so snahou upozorniť na reálne problémy a nedostatky. Vyjadrenia R. Rafaja a P. Holeštiaka považujeme za údery pod pás pravde, pretože podsúvali novinárom vymyslené a osočujúce informácie, plné urážok, ktoré sa nedotýkajú len vedenia ÚSŽZ a jeho súčasného predsedu Milana Vetráka, ale udierajú na citlivú strunu krajanov žijúcich v zahraničí, Slovákov, ktorí entuziasticky z lásky k svojej domovine, dobrovoľne, bez akéhokoľvek prospechu, na úkor svojich rodín odovzdávajú sily a bohaté skúsenosti, a to aj v činnosti Zboru poradcov M. Vetráka. Títo ľudia, bez akejkoľvek snahy o získanie osobného prospechu, boli R. Rafajom a P. Holeštiakom obvinení z finančného profitu za svoju dobrovoľnú a nenahraditeľnú prácu v prospech skvalitnenia činnosti úradu. ÚSŽZ by rád opätovne zdôraznil, aj vzhľadom na nedávne nepravdivé informácie publikované v denníku SME, že zo samotného štatútu Zboru poradcov predsedu ÚSŽZ schváleného v marci 2011 a uverejneného na webovom sídle ÚSŽZ vyplýva, že funkcia člena tohto zboru je neplatená. S ťažkým srdcom musíme konštatovať, že jednotliví členovia Zboru poradcov predsedu ÚSŽZ z rôznych krajín sveta, ale aj početní Slováci žijúci v zahraničí zasielajú písomné reakcie a prehlásenia na urážlivé a ÚSŽZ dehonestujúce vyjadrenia poslanca R. Rafaja a P. Holeštiaka. Ich rozhorčené protesty žiadajú prehodnotenie a ospravedlnenie za polopravdy a klamstvá. Z uvedených dôvodov ÚSŽZ žiada, v mene svojom a v mene popredných osobností krajanského života, aby R. Rafaj a P. Holeštiak preukázali osobnú a politickú zrelosť a primeranou formou sa ospravedlnili za vyhlásenia znevažujúce prácu celého ÚSŽZ, ako aj obetavú činnosť nielen osočovaného Zboru poradcov predsedu ÚSŽZ z radov krajanov, ale aj početné organizácie a združenia slovenského zahraničia.
Člen Zboru poradcov predsedu ÚSŽZ Imrich Fuhl
podpredsedovi SNS Rafaelovi Rafajovi
Rafael Rafaj
podpredseda SNS
predseda poslaneckého klubu SNS
Vážený pán poslanec,
napriek tomu, že som (slovami M. R. Štefánika) „Slovák telom i dušou“ a celý život sa snažím aj bez nároku na hocijakú odmenu pracovať v neslovenskom prostredí „za tú našu slovenčinu“, za prežitie slovenskosti v Maďarsku, ako občan tejto krajiny nepracujúci a neplatiaci dane na Slovensku, doteraz som sa zásadne odmietal vyjadrovať k vnútropolitickým otázkam Slovenskej republiky. Vaša dnešná tlačová konferencia ma však natoľko zarazila, že nemôžem nezareagovať. V prvom rade Vás prosím o to, aby ste odvolali svoje neoverené, jednoznačne nepravdivé tvrdenia a ospravedlnili sa dotyčným. Ako člen Zboru poradcov predsedu Úradu pre Slovákov žijúcich v zahraničí (ÚSŽZ) som rozhorčený kvôli rozširovaniu neprávd o našom „platenom“ zbore, v ktorom spolu so svojimi kolegami pracujem naozaj bezplatne. Samozrejme, nemôžem vedieť, čo alebo kto stojí v pozadí Vašich neoprávnených útokov na ÚSŽZ a jeho predsedu, pre istotu Vám však musím prezradiť, že napríklad Svetové združenie Slovákov v zahraničí (SZSZ) vydávajúce sa za akúsi všemožnú organizáciu slovenského zahraničia zďaleka nezastrešuje väčšinu slovenských aktivistov v zahraničí. Nehovoriac o tom, že SZSZ má vážne problémy s vyúčtovaním dotácií. Vážený pán poslanec, Vaše obavy o „transparentnosť, čitateľnosť a väzby medzi Slovenskom a krajanmi“ sú úplne opodstatnené, ibaže svoju kritiku nemierite na správneho adresáta. Ak by ste sa rozhodli uviesť veci na pravú mieru, aj v mene svojich kolegov Vám môžem prisľúbiť, že objektívnym informovaním, odbornosťou a ústretovým prístupom Vám budeme kedykoľvek k dispozícii.
S krajanským pozdravom:
V Mlynkoch, 27. septembra 2011
Imrich Fuhl
člen Zboru poradcov predsedu ÚSŽZ
vedúci Klubu poslancov Spolu
Celoštátnej slovenskej samosprávy (v Maďarsku)
Fakty verzus manipulácia
Množstvo nepravdivých a zavádzajúcich informácií o ÚSŽZ
21. septembra 2011 - (uszz.sk)
Dňa 19. septembra 2011 boli v denníku SME opätovne uverejnené viaceré články obsahujúce množstvo nepravdivých a zavádzajúcich informácií o Úrade pre Slovákov žijúcich v zahraničí (ÚSŽZ). Napriek tomu, že ÚSŽZ poskytol redaktorke SME Márii Mihálikovej komplexné informácie, ktoré požadovala, článok je založený na zámernej manipulácii s faktami a na neznalosti platných zákonov a vnútorných predpisov úradu. Do umelo vyfabrikovanej kauzy, ktorá nič nepreukázala, sa aktívne zapojila bývalá predsedníčka ÚSŽZ Vilma Prívarová a, pravdepodobne nechtiac, aj súčasný minister vnútra Daniel Lipšic, na návrh ktorého bola V. Prívarová menovaná do tejto funkcie. Istotne nie náhodou diskusiu pod článkami SME v jeho internetovom vydaní organizoval predseda občianskeho združenia s názvom Svetové združenie Slovákov žijúcich v zahraničí (SZSZ) Vladimír Skalský. Nenávistná a účelová kampaň, ktorej sa opätovne denník SME prepožičal, prichádza len niekoľko dní po tom, ako finančná kontrola Úradu vlády SR (ÚV SR), t.j. subjektu nezávislého od ÚSŽZ, konštatovala porušenie zákona a finančnej disciplíny, ako aj závažné pochybenia V. Prívarovej počas jej funkčného obdobia, ktoré sa vo veľkej miere týkali aj vyúčtovania dotácií vo výške niekoľko miliónov eur a osobitne práve vo vzťahu k V. Skalskému a SZSZ. Je veľmi pravdepodobné, že útoky voči ÚSŽZ majú za cieľ mediálne prekryť priame či nepriame tunelovanie štátneho rozpočtu zo strany menovaných subjektov.
S cieľom uviesť veci na pravú mieru, ÚSŽZ považuje za dôležité
pripomenúť známe fakty.
ÚSŽZ je v zmysle §34 zákona č. 523/2004 Z.z. o rozpočtových pravidlách verejnej správy oprávnený vynakladať prostriedky štátneho rozpočtu aj na reprezentačné a propagačné účely. Pravidlá v tomto smere určuje ministerstvo financií a ÚV SR a ÚSŽZ ich počas funkčného obdobia Milana Vetráka nikdy neporušil. Finančné prostriedky slúžia na dôstojnú reprezentáciu ÚSŽZ na Slovensku i v zahraničí, keďže ÚSŽZ plní úlohy v zmysle príslušného zákona voči Slovákom žijúcim v desiatkach krajín po celom svete. Množstvo zakúpených propagačných materiálov a predmetov, ktoré kritizuje denník SME, bolo rozdaných návštevníkom úspešného Dolnozemského jarmoku v bratislavskej Starej tržnici 5. júla 2011 vnímaného zo strany slovenskej verejnosti i celého slovenského zahraničia mimoriadne pozitívne.
Pri verejnom obstarávaní koná ÚSŽZ maximálne transparentne, v súlade so zákonom č. 25/2006 Z.z. o verejnom obstarávaní a vnútorným predpisom úradu prístupným aj verejnosti na webovom sídle ÚSŽZ. Predpis je v porovnaní s inými štátnymi úradmi prísnejší, a to napriek tomu, že ide o zákazky s nízkou hodnotou (t.j. do 10 000 eur) a uvedený zákon od ÚSŽZ takýto prísny predpis ani nepožaduje. Predpis účinne zabraňuje vzniku konfliktu záujmov a ovplyvňovaniu procesu zadávania zákaziek zo strany osôb, ktoré by sa mohli poznať s niektorým z uchádzačov o zákazku. Tak tomu bolo aj v prípade Martina Hakela, ktorý bol z procesu zadávania zákaziek vylúčený ešte v marci 2011, čiže v čase prieskumu trhu, o ktorom bombasticky a nepravdivo informuje denník SME (jún - júl 2011), už M. Hakel nemal s procesom výberu úspešného uchádzača nič spoločné.
Žiadna finančná kontrola doteraz nekonštatovala nehospodárnosť nakladania s prostriedkami štátu zo strany M. Vetráka alebo ÚSŽZ na rozdiel od V. Prívarovej, čo je preukázané správami viacerých finančných kontrol ÚV SR (č. 3/2009, č. 3/2011 a č. 5/2011). Nehospodárne nakladanie s rozpočtovými prostriedkami štátu je vždy spojené aj s menom V. Skalského a SZSZ. Napriek tomu, že V. Prívarová odišla z ÚSŽZ po dlhodobej práceneschopnosti na základe dohody s vysokým odstupným v júni 2011, jej opakované tvrdenia o šikanovaní vyvrátila samotná Inšpekcia práce Bratislava. V auguste 2011 ukončila kontrolu na ÚSŽZ bez zistenia akýchkoľvek nedostatkov zo strany M. Vetráka a ÚSŽZ voči menovanej, t.j. aj bez akýchkoľvek pokút, o ktorých nepravdivo informoval verejnosť V. Skalský. Inšpekcia práce pritom konala práve na podnet bývalého vedenia ÚSŽZ.
Nepravdivé informácie o Claudovi Balážovi, známom a uznávanom odborníkovi na problematiku slovenského zahraničia, ÚSŽZ už nepovažuje za vhodné komentovať. ÚSŽZ sa už v minulosti jasne vyjadril, že nie je známe, že by sa o akomkoľvek súčasnom zamestnancovi úradu preukázalo, že bol agentom ŠtB, a to sa týka aj samotného Claude Baláža.
Informácie týkajúce sa zboru poradcov sú zavádzajúce. Zbor poradcov je otvorenou platformou, ktorú tvoria Slováci zo zahraničia z viacerých krajín, pričom ani jeden z nich nie je za svoju činnosť v zbore platený. Denník SME zmiešal jablká s hruškami, externých spolupracovníkov ÚSŽZ s dvomi internými členmi poradného zboru predsedu ÚSŽZ. Štruktúra poradného zboru ÚSŽZ sa konsenzuálne vytvorila v spolupráci so slovenským zahraničím a jeho významnými predstaviteľmi a táto nová platforma má ambíciu stať sa v širšom zmysle poradným orgánom aj pre slovenskú vládu a parlament a najmä funkčným a pre Slovensko prínosným projektom.
Na stránke o sčítaní ľudu objavili tajné vyznanie lásky
4. septembra 2011 - (topky.sk)
V rubrike vysvetlení k internetovému formuláru práve prebiehajúceho sčítania ľudu v Maďarsku objavil spravodajský server Index tajnú správu. Neznámy autor v nej vyznáva lásku. Server vo svojom Tech blogu napísal, že toto „veľkonočné vajíčko“ schoval na stránku zrejme buď nejaký programátor, alebo správca siete. Pri označení posledných prázdnych riadkov vysvetlení k dotazníku pre sčítanie ľudu Ústredného štatistického úradu sa objaví správa: „Nekonečnou láskou k Audrey :) (a k mojej rodine)“. Správa sa nachádza iba v maďarskej verzii portálu enepszamlalas.hu, v anglickej verzii už nie je. Správa je schovaná medzi možnými odpoveďami na otázku: Akým druhom zdravotného postihnutia trpíte?. Sčítanie ľudu sa začalo 1. októbra a potrvá do konca mesiaca.
Zúfalé volanie Slovákov z Maďarska o pomoc
Vláda SR neposkytla našim krajanom dotáciu. Hrozí asimilácia.
3. septembra 2011 - (Roman Kaliský-Hronský - Slovenské národné noviny)
Predsedníčka Zväzu Slovákov v Maďarsku Ruženka Egyedová Baráneková napísala 5. augusta tohto roku list slovenskej premiérke Ivete Radičovej. Podľa slov autorky listu pre slovenskú národnosť v Maďarsku najzávažnejšou úlohou je prežiť vo svojej slovenskosti a tento list je nielen zúfalým volaním o pomoc, ale môže byť jedným z posledných výkrikov z topiacej sa lode Slovače v Maďarsku... Slováci na dnešnom území Maďarska žijú už 300 rokov. Ešte stále hovoria po slovensky, ešte stále majú vrúcny vzťah k svojim slovenským tradíciám. Len im ubúda síl a pocit istoty, silnejú pochybnosti. Opatrenia maďarskej vlády ich nepovzbudzujú, práve naopak. Takže teraz je na rade Slovensko. Podľa bilaterálnej zmluvy medzi Slovenskom a Maďarskom o vzájomnej podpore národnostných menšín v oblastí vzdelávania a kultúry, každý štát poskytne financie pre svojich krajanov v partnerskej krajine prostredníctvom kultúrnej nadácie. Pre maďarskú menšinu na Slovensku je to Nadácia Petra Pázmáňa a pre slovenskú menšinu v MR Verejnoprospešná nadácia Zväzu Slovákov v Maďarsku, ktorej od roku 2006 poskytovala vláda SR každoročne 3 milióny Sk, teda 100 tisíc eur. Peniaze pre krajanov v Maďarsku dávala prostredníctvom Úradu pre Slovákov žijúcich v zahraničí. Financie sú určené na vzdelávacie a kultúrne programy. Túto podporu po piatich rokoch vláda SR bez vysvetlenia prestala poskytovať (!!!). Slovensko tak porušuje záväzok vyplývajúci z medzištátnej dohody a obeťou sú príslušníci slovenskej menšiny v Maďarsku. Maďarská republika príspevky svojim krajanom nezrušila. Prečo slovenská vláda urobila takéto zvláštne až nepochopiteľné opatrenie voči príslušníkom vlastného národa žijúcim v susednej krajine? V októbri 2011 bude v Maďarsku sčítanie obyvateľstva podobne, ako to bolo nedávno u nás. V kontexte toho, že príslušníkom slovenskej menšiny v Maďarsku sa nedostáva zo Slovenska taká podpora, aká im patrí, bude zaujímavé sledovať, koľko príslušníkov menšiny sa v sčítaní obyvateľstva prihlási k slovenskej menšine. A keď ich bude stále menej a menej, bude menšia podpora aj zo strany maďarskej vlády. Údaje o počte krajanov zohrávajú dôležitú rolu pri prideľovaní finančných prostriedkov zo štátneho rozpočtu na podporu spoločenského života Slovákov žijúcich v Maďarsku. Podľa predsedníčky ZSM „pre rekordným tempom odumierajúcu slovenskú národnostnú menšinu v Maďarsku, strácajúcu identitu i jazyk predkov, podpora vyplývajúca z bilaterálnej medzištátnej dohody je skutočne životne dôležitá. Táto podpora bola po piatich rokoch zrušená. Spočiatku sme si naivne mysleli, že ide iba o akýsi ľahko prekonateľný technický problém, nadnes sme už ale nútení uvedomiť si, že zo strany slovenskej vlády zrejme ide o jednostranné a podľa nás nepremyslené a veľmi nešťastné politické rozhodnutie (...) Zväz Slovákov v Maďarsku nedostal od maďarskej vlády ani forint. Kým sme mohli financovali sme chod už 63-ročnej organizácie zo súkromných zdrojov. Prostriedky sa nám vyčerpali, tak nám v kancelárii vypli prúd, telefón, internet. Keďže ani verejnoprospešná nadácia ZSM doteraz nedostala uvedenú čiastku, nemohla vypísať granty ani na kultúrne podujatia, stretnutia, doškoľovania - ani na svoj najdôležitejší projekt: školu v prírode na Slovensku Poznaj svoje korene pre slovenské národnostné deti a mládež. A po 16 rokoch sa neuskutočnila ani súťaž Slovenské spievanky a veršovačky, na ktorej sa stretáva i 500 slovenských detí.”. List od predsedníčky ZSM dostali na vedomie aj prezident SR Ivan Gašparovič, podpredseda vlády SR a minister financií Ivan Mikloš, podpredseda vlády SR pre ľudské práva a národnostné menšiny Rudolf Chmel, minister zahraničných vecí SR Mikuláš Dzurinda, Predseda Úradu pre Slovákov žijúcich v zahraničí Milan Vetrák a veľvyslanec SR v Maďarsku Peter Weiss. Keďže list predsedníčky ZSM dostal na vedomie aj slovenský prezident Ivan Gašparovič, opýtali sme sa v jeho kancelárii, aké je stanovisko hlavy štátu k tejto záležitosti. Podľa hovorcu prezidenta Mareka Trubača, pán prezident poslal list predsedníčke vlády Ivete Radičovej. Obsah korešpondencie najvyšších ústavných činiteľov nie je určený pre médiá. Podarilo sa nám zistiť, že prezident vyzval predsedníčku vlády, aby tento problém neodkladne riešila. Upozornil, že tento stav devastačne pôsobí na vzťah mnohých slovenských krajanov v Maďarsku k Slovensku a: „Záležitosť má očividne nezanedbateľnú vnútro- i zahraničnopolitickú dimenziu, pretože spochybňuje nielen plnenie medzištátnej zmluvy s MR slovenskou stranou, ale aj napĺňanie konkrétnym obsahom článku 7a Ústavy Slovenskej republiky. „ Slovenské národné noviny požiadali p vyjadrenie k celej záležitosti Úrad vlády SR. Opýtali sme sa, aká bude spätná väzba zo strany predsedníčky vlády nielen na list pani Baránekovej, ale aj na list od prezidenta Gašparoviča. Podľa vyjadrenia Tlačového odboru Úradu vlády SR, ktoré je odpoveďou na našu otázku: „Predsedníčka vlády SR Iveta Radičová dostala uvedený list od prezidenta SR Ivana Gašparoviča 17. 8. 2011. V tejto súvislosti požiadala o stanovisko predsedu Úradu pre Slovákov žijúcich v zahraničí Milana Vetráka. Na základe týchto informácií rozhodne o ďalšom postupe.” „Čierneho Petra” má v rukách vláda SR, pretože peniaze, ktoré krajania nedostali, mala prideliť Zväzu Slovákov v Maďarsku práve ona... Otázkou je, či si zodpovední úradníci uvedomujú, že ich nezmyselný krok môže mať za následok zánik krajanskej organizácie a následne pri sčítaní obyvateľov v MR aj zníženie štatistického počtu príslušníkov slovenskej menšiny v Maďarsku.
Prezidenti SR, ČR, MR a Poľska sa stretnú na summite v Maďarsku
5. septembra 2011 - (sita)
Činnosť Visegrádskej štvorky (V4) prehodnotia a aktuálne priority zoskupenia v piatok a sobotu 7. a 8. októbra prediskutujú v Budapešti a vo Visegráde v Maďarskej republike prezidenti štátov V4. Prvý deň summitu sa uskutoční v Budapešti a bude mať prevažne spoločenský charakter. Už v piatok sú však možné dvojstranné rokovania. Hlavné rokovania sú naplánované na sobotu, keď sa hlavy štátov presunú do Visegrádu, kde si okrem iného pripomenú tohtoročné 20. výročie vzniku Visegrádskej skupiny (15. február 2011). Agentúru SITA o tom informovala Kancelária prezidenta SR. Prezidenti krajín V4 - Slovenskej, Českej, Poľskej a hostiteľskej Maďarskej republiky sa v piatok stretnú v Korvínovej univerzite v Budapešti. Po krátkom prijatí u predstaviteľov univerzity a Vedomostného centra Józsefa Antalla vystúpia s príhovormi všetci štyria prezidenti - Pál Schmitt, Václav Klaus, Bronislaw Komorowski a Ivan Gašparovič. Podvečer prezidenti navštívia budapeštiansky Palác umení - Ludwigovo múzeum. Prezrú si tu výstavu East of Eden a neskôr večer sa zúčastnia na Gala koncerte v Paláci umení, kde si vypočujú diela od skladateľov štyroch účastníckych krajín V4. Pracovná časť pravidelného každoročného stretnutia štyroch stredoeurópskych prezidentov skupiny V4 je naplánovaná na sobotu 8. októbra. Rokovať budú v Kráľovskom paláci vo Visegráde. Na plenárnom rokovaní sa hostiteľ Pál Schmitt a jeho hostia prezidenti Václav Klaus, Bronislaw Komorowski a Ivan Gašparovič budú venovať výsledkom a významu 20 rokov spolupráce krajín V4. Diskutovať majú aj o témach: V4 na križovatke makro-regiónov, Kľúčové aspekty dodávok energie v našom regióne a Občianska spolupráca v rámci V4. Okolo obeda budú prezidenti informovať o záveroch summitu na spoločnej tlačovej besede. V roku 1335 sa vo Visegráde zišli český, uhorský a poľský kráľ, aby rokovali o mieri a spolupráci. O viac ako 650 rokov neskôr, dňa 15. februára 1991, si na rovnakom mieste vysokí predstavitelia Českej a Slovenskej Federatívnej Republiky, Poľskej republiky a Maďarskej republiky podpisom spoločnej deklarácie dali podobnú úlohu - prehĺbiť regionálnu spoluprácu troch (a neskôr štyroch) stredoeurópskych krajín, posilniť identitu stredoeurópskeho regiónu a povzbudiť vzájomné kontakty medzi jeho obyvateľmi. Tento dokument sa stal základom pre spoluprácu stredoeurópskych krajín, pre ktoré sa vžil názov Visegrádska skupina (Visegrad Group). Visegrádska spolupráca nie je inštitucionalizovaná. V politickej rovine funguje na princípe pravidelného stretávania sa jej predstaviteľov na rôznych úrovniach - od prezidentov a predsedov vlád, cez ministrov zahraničných vecí až po expertné konzultácie. Raz ročne sa koná oficiálny summit premiérov. V období medzi týmito summitmi vykonáva vždy jedna z krajín V4 predsednícku funkciu. V júni 2010 sa skončilo predsedníctvo Maďarska a od 1. júla 2010 do záveru júna tohto roka predsedalo V4 Slovensko. Slovenská republika odovzdala predsedníctvo vo V4 Českej republike. Jedinou pevnou organizačnou štruktúrou V4 je Medzinárodný visegrádsky fond (http://www.visegradfund.eu), ktorý bol založený v roku 2000 s cieľom pomáhať rozvoju kultúrnej spolupráce, vedeckej výmene, výskumu a spolupráci v oblasti školstva, výmene mládeže a rozvoju cezhraničnej spolupráce. Okrem štipendijných programov financuje fond vo väčšine prípadov aktivity nevládnych subjektov.
Gašparovič by rád rokoval s maďarským prezidentom
28. septembra 2011 - (tasr)
Prezident SR Ivan Gašparovič by na októbrovom summite Vyšehradskej štvorky (V4), ktorý sa bude konať v dňoch 7. a 8. októbra v Budapešti a na Vyšehrade, rád rokoval bilaterálne so svojím hostiteľom maďarským prezidentom Pálom Schmittom. Informoval o tom dnes v Bratislave maďarskú tlačovú agentúru MTI hovorca slovenského prezidenta Marek Trubač. Bratislava už podľa hovorcu iniciovala schôdzku, maďarská strana ju však zatiaľ nepotvrdila. „Napriek tomu by sme radi využili túto príležitosť aj na dvojstrannú schôdzku,” dodal Trubač. Diplomatické zdroje uviedli, že program dvojdňového summitu ponúka možnosť na to, aby prítomní politici viedli aj bilaterálne rokovania. MTI pripomína, že Gašparovič prvýkrát rokoval so Schmittom v západočeských Karlových Varoch tiež v rámci summitu V4. Schmitt v januári absolvoval oficiálnu návštevu Slovenska, kde sa stretol okrem najvyšších predstaviteľov SR aj so zástupcami maďarskej menšiny žijúcej na Slovensku.
Schmitt bude na summite V4 rokovať bilaterálne aj s Gašparovičom
30. septembra 2011 - (tasr)
Maďarský prezident Pál Schmitt bude na summite hláv štátov Vyšehradskej štvorky (V4) koncom budúceho týždňa viesť aj dvojstranné rokovania so svojimi partnermi - českým Václavom Klausom, poľským Bronislawom Komorowským a slovenským Ivanom Gašparovičom. Informovala o tom dnes maďarskú tlačovú agentúru MTI maďarská Kancelária prezidenta republiky (KEH). Prezidenti si v Budapešti a na Vyšehrade pripomenú 20. výročie podpísania vyhlásenia 15. februára 1991 československým prezidentom Václavom Havlom, poľským prezidentom Lechom Walesom a maďarským premiérom Józsefom Antallom, ktoré bolo základom vzniku vyšehradskej spolupráce. Rozdelením Československa a vznikom samostatnej Českej republiky a Slovenskej republiky vznikla v roku 1993 z Vyšehradskej trojky Vyšehradská štvorka. V úvode summitu prezidenti vystúpia v piatok 7. októbra na budapeštianskej Univerzite Corvinus s prejavom na konferencii „Ekonomický potenciál a vyhliadky Strednej Európy”. Schôdzka bude pokračovať v sobotu 8. októbra druhým dňom na Vyšehrade. Témami rokovania bude okrem zhodnotenia spolupráce V4 za uplynulých 20 rokoch aj otázka výzvy v oblasti dodávky energií v regióne, prehľad situácie členských krajín štvorky, makroregionálne stratégie, akými sú Baltská či Dunajská stratégia, úloha občianskych vzťahov, mládežnícka a športová spolupráca v rámci V4, povedal šéf zahraničného oddelenia KEH Márton Vajna. MTI pripomína, že naposledy sa prezidenti V4 stretli vlani v českých Karlových Varoch. Predsedajúcou krajinou štvorky je na obdobie jedného roka od júla Česká republika. Prioritou českého predsedníctva vo V4 je budúci rozpočet Európskej únie a spoločná energetická politika.
Ďalšie pamätníky
4. októbra 2011 - (Peter Morvay - Sme)
Opoziční socialisti v Maďarsku obvinili šéfa parlamentného vyšetrovacieho výboru hľadajúceho vinníkov vlaňajšej priemyselnej katastrofy, že si vymýšľa. Ako včera predseda médiám povedal, správa výboru jednoznačne určila, že za tragédiu môže hlinikáreň prevádzkujúca nádrž, ktorá sa pretrhla a ktorej jedovatý obsah zaplavil okolie. Plus možno ešte regionálny úrad ochrany životného prostredia, ktorý zanedbal dohľad. Socialisti oponujú, že výbor ani nestačil prerokovať prvú verziu správy a tá neobsahuje to, čo predseda tvrdí. Pravdu však v tomto prípade má skôr šéf výboru z extrémistického Jobbiku. Niet najmenších pochýb, že konečná správa označí za jednoznačného vinníka katastrofy hlinikáreň. Nebolo o tom totiž pochýb ani predtým, než akýkoľvek výbor vznikol. Firmu za vinníka ihneď po katastrofe označil premiér Orbán, ktorý osobne v parlamente oznámil aj to, že polícia vzala jej šéfa do väzby. Od tej chvíle bolo jasné, čo je úloha výboru ovládaného vládnou stranou a aj to, že výbor si svoju politickú úlohu za nadšenej asistencie Jobbiku splní. Orbán sa predsa nikdy nemýli, nejaké seriózne a nezávislé vyšetrovanie či súdy sú úplne zbytočné. Lenže práve preto bude ťažké správu výboru brať vážne - aj keď o zodpovednosti majiteľov hlinikárne ťažko pochybovať. V jednej zo zaplavených obcí práve dokončujú spomienkový park a múzeum v prírode, ktoré budú katastrofu pripomínať. Je samozrejmé, že sa po nej úsilie venovalo hlavne samotnej záchrane, pomoci postihnutým, potom rekonštrukcii. Lenže nádrží obsahujúcich jedy, čo zostali po výrobe hliníka, ako je tá pretrhnutá, má Maďarsko niekoľko. Väčšinou pri Dunaji na hraniciach so Slovenskom. Za celý rok plný emócií sa však neurobilo skoro nič, aby sa katastrofa niekde inde nezopakovala. Pamätník je pekná vec, ale asi zďaleka nie najsúrnejšia a bolo by dôležitejšie postarať sa, aby tých pamätníkov nemuselo byť čoskoro viac. Nielen u našich susedov. Po nehode pri Ajke boli slovenské médiá plné uistení domácich šéfov firiem a ich inžinierov, prečo sú naše nádrže jedovatých odpadov na rozdiel od maďarských úplne bezpečné a prečo sa tu nič také určite stať nemôže. Lenže pred Ajkou mali aj ich maďarskí kolegovia množstvo pádnych argumentov, prečo v žiadnom prípade nie je možné to, čo sa potom zrazu stalo.
Maďarský kal straší aj po roku
4. októbra 2011 - (Peter Morvay - Sme)
Dnes uplynie rok od najväčšej priemyselnej katastrofy v Maďarsku. V októbri minulého roku sa pri meste Ajka severne od Balatonu pretrhla hrádza nádrže s červeným kalom, obsahujúca jedovatý odpad z miestnej hlinikárne. Riedky kal valiaci sa rýchlosťou asi 40 kilometrov za hodinu za niekoľko minút zaplavil nižšie položené časti najbližšej obce Kolontár, pokračoval do mesta Devecser a ďalšej dedinky Somlóvásárhely. Katastrofa si vyžiadala desať ľudských životov, najmladšia obeť mala len 14 mesiacov. Asi 150 ľudí bolo zranených. Rok po katastrofe sa rekonštrukcia postihnutých oblastí chýli ku koncu, hlásia maďarské úrady. Postihnuté časti obcí zrovnali so zemou, len niektoré budovy zachovali ako memento. Ich obyvatelia dostali od štátu peniaze na kúpu nového domu. V Devecseri vznikla celá nová štvrť typizovaných domov pre tých, čo prišli o strechu nad hlavou. Odstránili vrchnú vrstvu kontaminovanej pôdy zo 750 hektárov ornej pôdy, ktorú potom ešte chemicky ošetrili. Z rybníka zaplaveného kalom najprv vyčerpali vodu, potom vybagrovali jeho dno a opäť ho naplnili. Na takto ošetrenej pôde bude možné bezpečne pestovať čokoľvek, povedal pre agentúru MTI Csaba Szabó z ministerstva pre rozvoj vidieka. Najneskôr do polovice októbra by mala byť hotová správa parlamentného vyšetrovacieho výboru. Správa za vinníka označuje firmu MAL Zrt., vlastniacu hlinikáreň, povedal včera v Maďarskej televízii predseda výboru Lajos Kepli. Polícia vyšetruje na slobode už 15 pracovníkov firmy. Maďarská pobočka ekologickej organizácie WWF však vo včerajšej správe vláde vyčíta, že neurobila nič preto, aby sa podobná katastrofa v krajine už neopakovala. Rozľahlé nádrže s odpadom po výrobe hliníka sú v Maďarsku napríklad aj pri mestách Mosonmagyaróvár a Komárno. Až na budúci rok by mal podľa plánu vlády vzniknúť nový úrad dohliadajúci na bezpečnosť priemyslu, zameraný na firmy pracujúce s nebezpečnými látkami. Ďalšie, väčšinou tiež len plánované opatrenia však riešia skôr odstraňovanie škôd po katastrofe, než to, ako jej predísť. Na začiatku budúceho roka má ísť do parlamentu aj zákon, podľa ktorého si musia firmy pracujúce s nebezpečnými látkami povinne uzatvárať poistky na vysoké sumy, ktoré postačia na nápravu škôd. MAL Zrt. napríklad mala uzatvorenú poistku hradiacu škody len do výšky 10 miliónov forintov. Výška škody spôsobená vlaňajšou katastrofou pritom podľa posledných údajov presiahla 35 miliárd forintov.
Maďarsko pred rokom zasiahla červená cunami
4. októbra 2011 - (sita)
Desať obetí a okolo 150 zranených si vyžiadala ekologická havária v západomaďarskom meste Ajka, kde presne pred rokom unikol červený kal z blízkeho odkališťa a zaplavil okolité obce Kolontár, Devecser a Somlóvásárhely. Tragédia spôsobila obrovské materiálne škody a svojim rozsahom pripomínala ekologickú katastrofu v Mexickom zálive, kde asi pol roka predtým unikla ropa. Z odkaľovacej nádrže sa vylialo skoro milión kubických metrov červeného kalu, ktorý zamoril potok Torna, kde bezprostredne po havárii namerali pH 13,5. Jedovatý kal sa následne dostal cez rieku Marcal do Ráby, ktorá sa v Győri vlieva do Mošonského Dunaja. Kal zaplavil sedem dedín, v troch župách vyhlásili stav ohrozenia. Hrádza odkališťa hlinikárne Ajkai Timföldgyár spoločnosti MAL Magyar alumínium sa pretrhla krátko popoludní o 12.25 SELČ. Jedovatý kal zamoril 40 štvorcových kilometrov pôdy, ako aj vodné toky vlievajúce sa do Dunaja. Únik je najhoršou ekologickou katastrofou v dejinách Maďarska. Maďarský minister vnútra Sándor Pintér v tom čase škody napáchané katastrofou vyčíslil na 203 miliónov eur. Výstavba nových domov mala podľa Pintéra stáť okolo 30 miliónov eur, ďalších asi 110 miliónov malo stáť vyčistenie kontaminovanej pôdy. Minister tiež prisľúbil, že život v najhoršie postihnutých obciach Kolontár, Devecser a Somlóvásárhely sa „koncom júla 2011 vráti do normálnych koľají”.
Ekologickú katastrofu v Ajke spôsobila chamtivosť
- tvrdí štátny tajomník vnútra
4. októbra 2011 - (tasr)
Treba nájsť a potrestať zodpovedných za ekologickú katastrofu pri Ajke, vyhlásil dnes v maďarskom Kolontári štátny tajomník maďarského ministerstva vnútra Károly Kontrát pri príležitosti prvého výročia tragickej katastrofy pretrhnutia hrádze odkaliska hlinikárne. Kontrát podľa agentúry MTI povedal, že táto katastrofa bola výsledkom ľudskej nenásytnosti, bezbrehého naháňania peňazí a nedbanlivosti. „Je potrebné nájsť zodpovedných a potrestať ich,” konštatoval štátny tajomník, ktorý pripomenul, že unikajúci červený kal 4. októbra 2010 bral všetko, čo mu prišlo do cesty. Zahynulo desať ľudí, boli zničené obydlia a životné prostredie utrpelo vážnu ranu. Kontrát vyzdvihol prácu požiarnikov z Ajky a policajtov z Devecseru, ktorí boli v priebehu niekoľkých minút na mieste katastrofy a zachraňovali ľudské životy. Národný úrad vyšetrovania (NNI) v súvislosti s katastrofou podozrieva desať ľudí okrem iného aj z trestných činov spôsobenia majetkovej ujmy či verejného ohrozenia z nedbanlivosti s následkom úmrtia. Maďarský minister obrany Csaba Hende ocenil činnosť armády. Do postihnutej oblasti nasadili dovedna 2300 vojakov. Vojaci očistili od kalu úsek ciest v celkovej dĺžke 98 kilometrov, stavali pontónové mosty a potom aj riadny most. Armáda pomáhala pri prevoze ranených - najmä popálených - i pri evakuácii a dočasnom ubytovaní obyvateľstva. Ekologická katastrofa na západe Maďarska vo Vesprémskej župe, pri ktorej sa vlani 4. októbra pretrhla hrádza odkaliska, si vyžiadala desať obetí a vyše 120 ľudí utrpelo zranenia. Takmer 400 domov bolo zničených. Obrovské škody boli spôsobené najmä v obciach Kolontár a Devecser a zlikvidovaný bol celý ekosystém rieky Marcal.
Pre únik červeného kalu v Maďarsku podozrievajú už desať ľudí
27. septembra 2011 - (tasr)
V súvislosti s vlaňajšou októbrovou tragickou ekologickou katastrofou pri Ajke podozrieva maďarský Národný úrad vyšetrovania (NNI) už dovedna desať ľudí, informovala dnes agentúra MTI. Podľa Celoštátneho veliteľstva polície (ORFK) vypočulo NNI ďalších dvoch ľudí, ktorí sú podozriví z trestného činu spôsobenia majetkovej ujmy a verejnej hrozby. Vypočutí Martin R. a Árpád K. podali sťažnosť. Polícia v pondelok oznámila, že vypočula Ferenca P., Józsefa D., Lászlóa L. a Gábora G., ktorí sú podozriví okrem iného z trestného činu verejného ohrozenia z nedbanlivosti s následkom úmrtia. Právny zástupca spoločnosti Magyar Alumínium Termel‹ és Kereskedelmi (Mal) Zrt. v tejto súvislosti uviedol, že štvorica vypočutých je zo stredného manažmentu podniku. Štyria muži sú podozriví z úmyselného zanedbania povinností. Aj oni podali proti podozrievaniu sťažnosť. Prvými podozrivými, ktorých polícia pred časom vypočula, bol generálny riaditeľ Zoltán B., technický riaditeľ József D., pracovník zodpovedný za ekológiu a laboratóriá József F. a službukonajúci dispečer Tibor Sz. Generálneho riaditeľa aj zadržali; po dvoch dňoch však Mestský súd vo Veszpréme nariadil jeho prepustenie. Ekologická katastrofa na západe Maďarska vo Veszprémskej župe, pri ktorej sa vlani 4. októbra pretrhla hrádza odkaliska, si vyžiadala desať obetí a vyše 120 ľudí utrpelo zranenia. Približne 400 domov bolo zničených. Obrovské škody boli spôsobené najmä v obciach Kolontár a Devecser a zlikvidovaný bol celý ekosystém rieky Marcal.
„Z katastrofy musíme vyťažiť čo najviac“
4. októbra 2011 - (Gregor Martin Papucsek - Hospodárske noviny)
Zvony katolíckeho kostola v maďarskom Kolontári práve zvolávajú na svätú omšu. Pred obecnou samosprávou stojí starosta Károly Tili, ktorý, ako správny gazda, už má za sebou prvú obchôdzku po dedine i miesta za potokom. Pred rokom tu stáli na oboch stranách ulice okyptené domy, zaliate červenou lavínou. Dnes je to presne rok, keď Kolontár zažil najväčšiu ekologickú katastrofu v dejinách Maďarska. Štvrtého októbra 2010 sa nádrž na vedľajší produkt výroby kysličníka hlinitého pretrhla a asi milión kubických metrov tzv. červeného kalu sa vyplavilo na široké okolie. Toto cunami zabilo dokopy desať ľudí a ďalších 130 utrpelo popáleniny. Kal zničil či vážne poškodil stovky domov a 1 300 hektárov poľnohospodárskej pôdy. Živočíchy v blízkej riečke kompletne vymreli a hrozilo riziko, že sa znečistenie dostane aj do slovenského úseku Dunaja. Celý svet spoznal dedinky Kolontár i Devecser „vďaka” katastrofe, no ľudia by takúto popularitu oželeli aj dnes. Ten, kto bol v Kolontári pred rokom, si veľmi živo spomína, že medzi pozostatkami budov zažíval iba zdesenie. Teraz je tu holá a rovná lúka. Len jedna jediná ruina zostala stáť - bývalá hospodárska budova za domom súrodencov Stumpfovcov. Ako memento na tragédiu. Práve Stumpfovci pritom nemuseli dať povolenie na zachovanie svojho zruinovaného humna. Rodina Stumpfovcov, Anna a Ernó, boli totiž medzi desiatimi obeťami. „Práve dokončujeme Pamätný park, ale bude to iba jedna zastávka rozsiahlejšieho náučného chodníka, akejsi Golgoty, krížovej cesty, pri ktorej budeme prezentovať jednotlivé etapy katastrofy, ale aj iné nešťastia vo svete,” hovorí starosta Tili. „Rátame s tým, že sem prídu turisti z domova i zo sveta, predovšetkým študenti. Musia predsa vidieť na vlastné oči, aká je príroda zraniteľná.” Svoj kríž si tu, pravdaže, nesie každý. Aj starosta Tili. Musí napríklad riešiť aj isté napätie v dedine, ktoré vzniklo preto, že mnohí poškodení dostali úplne nové a hodnotnejšie domy, než aké mali predtým. No a ľudia sú už takí, že závidia - aj iní by ponúkli svoj storočný dom z hliny maďarskému štátu, ale majú „smolu”, ich dom totiž červený kal nezalial... „Ľudské obete, samozrejme, nie sme schopní nahradiť, ale príroda je schopná vykonať zázraky,” ukazuje starosta smerom k chotáru obce Kolontár, kde vraj takúto vysokú kukuricu ešte nikdy nemali. Doteraz neznámy pohľad na červený kal, ale Tili, zrejme nie ako prejav úradného optimizmu, zdôrazňuje pozitíva. „Musíme z katastrofy teraz vyťažiť čo najviac. Postavili nám krásne sídlisko z nových domov, obnovili školu i miestny úrad, a vďaka podporám sa môžeme pustiť do budovania kanalizačnej siete. To bude pokrok!” Zásadne pokročila aj Gizella Némethová, majiteľka miestneho pohostinstva Pod orechom. Zúfalosť spred roka u nej vystriedala nádej. Ich dom bol presne na okraji dediny a ako prvý dostal zásah. Našťastie bol doma iba starší syn, ktorý duchaprítomne vybehol na povalu. Ale z toho má dodnes nočné móry. Šesťčlenná rodina prevádzkuje pohostinstvo a vzadu vo dvore aj autoklampiarsku dielňu. Už sa im začína opäť dariť, azda preto je „krčmárka” optimistka. „Také, aké to bolo predtým, to však už nikdy nebude. Nebudem mať okolo seba obľúbené predmety, bahno odplavilo naše drobné čačky, alebo aj zbierku receptov po prastarej mame. Ale predstavte si, že pár dní potom, čo som o tom onoho času rozprávala v televízii, prišiel z druhého konca Maďarska jeden pán a priniesol hrubý zväzok rukou písaných, prefotografovaných, a najmä starých receptov, ktoré zozbierali tamojšie ženy.” Gizella rada rozpráva o tom, čo sa stalo pred rokom. Nie preto, aby sa predvádzala v médiách, ale aby ľudia vedeli, čo sa stalo a kam dospel Kolontár po roku. V jej v očiach vidím slzy. „Takú pomoc, podporu z celého Maďarska sme nečakali. Ďakovať musíme nášmu premiérovi. Aha, aká malá krajina, a predsa ide o viac, než o nejaké kontajnery pre postihnutých. Dá sa tu opäť bývať. Dá sa tu žiť. A mám aj starý receptár...” Ľudia čakajú aj na spravodlivosť pre zodpovedných. Ešte vlani v októbri bol obvinený z nedbanlivosti a zatknutý šéf firmy Magyar Alluminium Zoltán Bakonyi kvôli tomu, že nevypracoval mimoriadny plán pre krízové situácie. Neskôr polícia vypočúvala ďalších troch ľudí, ktorí by mohli byť za pretrhnutie zodpovední. V súčasnosti sú všetci stíhaní na slobode.
Verdikt nad Hedvigou sa blíži
5. októbra 2011 - (tasr - hn)
Vyšetrovanie prípadu Hedvigy Žákovej-Malinovej je definitívne skončené. Zostáva už len vypočuť súdneho znalca za prítomnosti obhajcu poškodenej Romana Kvasnicu. Pre spravodajský server aktuálne.sk to povedal námestník generálneho prokurátora Dobroslav Trnka s tým, že verdikt by mal padnúť ešte tento mesiac. „Ak advokát nenavrhne doplnenie takých dôkazov, ktoré by opätovne prípad natiahli, z iniciatívy prokuratúry už nebude vykonaný žiadny krok,” dodal. Trnka zároveň priznal, že ho prekvapilo rozhodnutie vládneho kabinetu. Ten minulý týždeň tajne odsúhlasil, že sa poškodenej verejne ospravedlní. Žáková-Malinová sa má výmenou za to zrieknuť obžaloby na Európskom súde pre ľudské práva, ako aj prípadnej finančnej náhrady od štátu. Bývalému generálnemu prokurátorovi však prekáža, že kabinet svoje rozhodnutie najprv nekonzultoval s prokuratúrou. Je to nesprávne a predčasné. Malo sa počkať na ukončenie vyšetrovania,” konštatoval. Upozornil pritom, že prokuratúra ešte v lete pre rezort spravodlivosti pripravila komplexný materiál, kde zhrnula všetky dôkazy aj prieťahy v konaní. Ten mala v zhutnenej podobe údajne podpísať aj ministerka Lucia Žitňanská (SDKÚ-DS), čo podľa Trnku znamená, že sa s argumentmi prokuratúry stotožnila. Advokát Žákovej-Malinovej tvrdí, že informácie o ukončení vyšetrovania zatiaľ nemá. „Ešte musia počkať, kým sa rozhodne o námietke zaujatosti,” poznamenal Roman Kvasnica, ktorý v auguste podal námietku voči zaujatosti všetkých predstaviteľov Generálnej prokuratúry. Malinovú ešte ako študentku pred piatimi rokmi údajne napadli dvaja neznámi muži v Nitre kvôli tomu, že hovorila po maďarsky. Polícia neskôr tvrdila, že Malinová si útok vymyslela a vzápätí ju obvinila z krivej výpovede. Dodnes sa čaká, či na ňu bude podaná obžaloba alebo nie.
Štát povie Hedvige pardon
28. septembra 2011 - (Miroslav Kern - Sme)
Hedviga Malinová, stále stíhaná pre krivú výpoveď, sa po ospravedlnení zriekne žaloby aj odškodného. Slovenská republika sa prostredníctvom vlády Ivety Radičovej (SDKÚ) oficiálne ospravedlní Hedvige Malinovej-Žákovej. Na včerajšom rokovaní to v tajnosti odhlasovali ministri. Vláda pristúpila na dohodu s Malinovou pred Európskym súdom pre ľudské práva, ktorá predpokladá, že Malinová sa výmenou za verejné ospravedlnenie zriekne žaloby v Štrasburgu a aj prípadných finančných náhrad od štátu. Malinovej advokát Roman Kvasnica dohodu nechcel komentovať, denníku SME ju potvrdili viaceré zdroje. Malinová Slovensko zažalovala pre chyby vo vyšetrovaní, ktoré jej nezaručovali férový proces, čo je podľa nej v rozpore s ústavou. Súd sa pred začiatkom procesu spýtal oboch strán, či sú ochotné pristúpiť na zmier. Nakoniec sa aj dohodli. Ešte včera podvečer zmier, ktorý pošlú do Štrasburgu, podpísali ministerka Lucia Žitňanská (SDKÚ) a právnik Malinovej Roman Kvasnica. Vláda oficiálne dohodu s Malinovou nezverejnila pre pravidlo, že o priebehu sporov sa môže informovať až po rozsudku. „Keďže bol materiál utajený, o tom, či sa týkal, či netýkal akejkoľvek kauzy, samozrejme nemôžem informovať,“ povedal minister vnútra Daniel Lipšic (KDH). Podobne dohodu odmietlo komentovať aj ministerstvo spravodlivosti. Advokát Malinovej Roman Kvasnica hovorí, že bude spokojný, až keď Hedvige dajú pokoj a zastavia trestné stíhanie proti nej, a keď sa vyčistí „Augiášov chliev“, ktorý je na Generálnej prokuratúre. Zdôraznil, že to hovorí nie ako advokát, ale ako občan. Prípad z 25. augusta 2006 nie je stále ukončený. Polícia zastavila vyšetrovanie napadnutia ešte v roku 2006, prípad podozrenia Malinovej z krivej výpovede je však stále na Generálnej prokuratúre. Exminister vnútra Robert Kaliňák (Smer), ktorý Malinovú obvinil z klamstva už krátko po oznámení napadnutia, zmier odmieta. „Je úplne nepochopiteľné, že sa niekto chce ospravedlniť človeku, ktorý svojím nebotyčným klamstvom vtiahol Slovensko do problémov,“ povedal včera Kaliňák. Zástupkyňa Slovenska na štrasburskom súde Marica Pirošíková nebude nič komentovať až do rozhodnutia európskeho súdu. „Som viazaná jeho rokovacím poriadkom.“ Európsky súd by mohol dohodu o zmieri prijať a tým ukončiť spor v priebehu niekoľkých týždňov. Ak strany uzavrú zmier, je verdikt iba formálnou záležitosťou. Hedvige Malinovej sa už za seba ospravedlnil vicepremiér Rudolf Chmel (Most­Híd). „To, ako do toho vstupujú politici a ako sa v tej veci správa justícia, je dané aj tým, že ide o príslušníčku národnostnej menšiny, presnejšie maďarskej menšiny,“ povedal Chmel v októbri minulého roka. Prípad stojí na Generálnej prokuratúre pre znalecký posudok dekana Lekárskej fakulty UK Petra Labaša, ktorý spochybňuje, či Malinovú vôbec napadli. Malinová pritom už dvakrát úspešne prešla detektorom lži.
Tajná dohoda: Premiérka sa ospravedlní Hedvige Malinovej
29. septembra 2011 - (topky.sk)
Megakauza okolo bývalej študentky Hedvigy Malinovej, ktorú mali v roku 2006 dobiť neznámi vyholení muži a popísať jej oblečenie protimaďarskými heslami, sa možno chýli ku koncu. Podľa informácií Sme sa jej štát plánuje ospravedlniť. Nebude to však zadarmo. Včera sme informovali o výsledkoch z detektoru lži, ktoré Hedviga absolvovala v Izraeli ešte v roku 2006, teda predtým, ako ju začali stíhať za krivú výpoveď. Na všetky štyri otázky podľa expertov odpovedala pravdivo. To je však v rozpore s tvrdeniami exministra Smeru Roberta Kaliňáka aj bývalého šéfprokurátora Dobroslava Trnku. Tí dievčaťu nikdy neuverili. Podľa zdrojov Sme sa na ospravedlnení včera dohodli ministri a to vo všetkej tajnosti. Informáciu nechcel potvrdiť vládny kabinet ani Hedvigin hovorca Roman Kvasnica. Dôvodom môže byť, že ospravedlnenie nebude tak nezištné. Hedviga, ktorej prípad sa dostal až pred Európsky súd pre ľudské práva, sa údajne bude musieť zrieknuť žaloby aj odškodného. Advokát Kvasnica však bude spokojný aj keď už „Hedvige dajú pokoj” a keď prokuratúra zastaví trestné stíhanie proti nej. Informácia o ospravedlnení rozladila exministra Kaliňáka. „Je úplne nepochopiteľné, že sa niekto chce ospravedlniť človeku, ktorý svojím nebotyčným klamstvom vtiahol Slovensko do problémov,“ uviedol včera. Incident, ktorý nadlho rozdelil slovenskú spoločnosť, sa odohral v auguste 2006. Vtedy 23-ročné dievča, ktoré išlo na skúšku, prepadli v Nitre dvaja holohlaví muži. Dokopali ju a počarbali jej oblečenie protimaďarskými heslami. V tom období boli horúcou témou domácej politiky maďarsko-slovenské spory, takže prípad vyvolal veľkú mediálnu pozornosť. Už v septembri však policajti zastavili vyšetrovanie. Extrémistický útok sa podľa nich nestal. V máji 2007 polícia Hedvigu obvinila z krivej výpovede a krivej prísahy. Podľa advokáta Kvasnicu doteraz nevedia, z čoho je vlastne obvinená. V prípade padali aj ďalšie trestné oznámenia, dokonca na vtedajšieho premiéra Fica, ktorá mal nezákonne nahliadnuť do spisu. Hedvigin prípad sa dostal až na európsky súd do Štrasburgu.
Takto odpovedala Hedviga Malinová na detektore lži
27. septembra 2011 - (Nový Čas)
Klamala Hedviga Malinová o svojom napadnutí alebo nie? Bývalý šéf prokuratúry Dobroslav Trnka ju vyzýval, nech si sadne na detektor lži. Nový Čas však získal výsledok jej vypočúvania na detektore, ktoré absolvovala v izraelskom Tel Avive. Už viac než 5 rokov sa ťahá vyšetrovanie útoku na študentku Hedvigu Malinovú. Tú mali v Nitre zbiť dvaja muži po tom, ako ju počuli hovoriť po maďarsky. Hedvigu však už vyšetrujú za krivú výpoveď. Bývalý šéf prokuratúry Dobroslav Trnka takmer pred tromi rokmi vyzval Hedvigu, nech podstúpi test na detektore lži. Hedviga už jedno také vyšetrenie podstúpila v novembri 2006 v izraelskom Tel Avive. Od experta Kobyho Rabina dostala niekoľko otázok, medzi nimi aj niekoľko o útoku z konca augusta 2006. „Závery sú v správe,” odpovedal Rabin na otázku Nového Času, čo zistil počas výsluchu a či si na test na detektore pamätá. Podľa záverov, ktoré sa nám podarilo získať, Rabin vylúčil, že by mu Hedviga klamala. Nie je však jasné, či vyšetrovací tím generálnej prokuratúry bude závery výsluchu na detektore brať do úvahy a konečne uzavrie celý prípad. „Prípravné konanie ešte nebolo ukončené, preto sa k tejto trestnej veci v súčasnosti nebudeme detailnejšie vyjadrovať,” reagovala hovorkyňa generálnej prokuratúry Jana Tökölyová.
Hedvigine odpovede počas výsluchu:
- Vymysleli ste si útok v parku 25. 8. 2006?
- Nie.
- Povedali vám dvaja útočníci „na Slovensku po slovensky”?
- Áno.
- Napísali ste vy alebo niekto vo vašom mene na blúzku „Maďari za Dunaj” a „Slovensko bez parazitov”?
- Nie.
Záver experta Kobyho Rabina:
- Na základe vyšetrenia na polygrafe (detektore lži) bolo zistené, že Hedviga Malinová odpovedala pravdivo na všetky položené otázky.
Bývanie v Maďarsku môže vyjsť Slovákov draho
26. septembra 2011 - (Tibor Mattyašovský - tvnoviny.sk)
Čoraz viac Slovákov sa sťahuje do pohraničných obcí v Maďarsku či Rakúsku. V oboch týchto krajinách ich oslovuje nižšia cena pozemkov a veľakrát aj nehnuteľností. So sťahovaním sa ale spájajú viaceré povinnosti. Jednou z nich je prihlasovanie vozidiel do evidencie, či platenie daní za auto. Ak auto v Maďarsku nenahlásite a neviete preukázať, že žijete na Slovensku, môžu vám policajti odobrať značky a následne vás preverí maďarský daňový úrad. Majitelia áut v Maďarsku platia podstatne vyššie poplatky pri prihlasovaní vozidla ako je to u nás (majiteľ vozidla platí v MR percentuálnu časť z ceny vozidla, v SR je prihlasovací poplatok za všetky typy motorových vozidiel jednotný a to 66 eur - pozn. red.). Aj viacerí naši južní susedia svoje autá prihlasovali na Slovensku, aby ušetrili. Od septembra ale v Maďarsku platí nariadenie, ktoré hovorí o tom, že daň za motorové vozidlo musí zaplatiť každý, kto sa tu zdržuje viac ako 30 dní, aj keď má poznávaciu značku iného štátu. To znamená, že aj Slováci, ktorí bývajú v Maďarsku. Ak auto v Maďarsku nenahlásite a neviete preukázať, že žijete na Slovensku, môžu vám policajti odobrať značky a následne vás preverí maďarský daňový úrad. Podobná situácia je podľa našich informácií aj v Rakúsku. Cudzinci, ktorí majú v Rakúsku trvalý alebo prechodný pobyt musia vymeniť značky na rakúske po 30 dňoch od vstupu. Ingrid Ludviková, zástupkyňa Európskej komisie na Slovensku: „Vo všeobecnosti platí, že daň za registráciu motorového vozidla sa platí na mieste kde máme zvyčajné bydlisko.“ Zvyčajné bydlisko je miesto, kde máme svoje pracovné, rodinné a spoločenské väzby. „V prípade že sa tieto väzby viažu do dvoch krajín, tak že pracovné máte niekde inde ako spoločenské, alebo rodinné väzby, tak smernica EÚ uprednostňuje väzby spoločenské,“ dodáva Ludviková. Znamená, to podľa tejto smernice by mali aj Slováci, ktorí žijú v Maďarsku či Rakúsku platiť registračnú daň za vozidlo práve v týchto krajinách, bez ohľadu nato, že na Slovensku pracujú. Ako ešte vo februári tohto roku uviedla agentúra TASR, slovenská polícia upozorňovala vodičov na prísne kontroly a sankcie rakúskej polície v súvislosti s evidenciou vozidiel jazdiacich po rakúskych cestách. Upozornila, že 1. mája tohto roku bude otvorený rakúsky pracovný trh pre nové členské krajiny Európskej únie. Najneskôr po uplynutí mesačnej lehoty je občan povinný prihlásiť vozidlo do evidencie v mieste bydliska v Rakúsku, v opačnom prípade môžu rakúske orgány osvedčenie i tabuľky s evidenčnými číslami odňať. „Očakávame, že túto možnosť využijú aj občania Slovenskej republiky,” poznamenala Baloghová. Osoba s trvalým, prípadne dlhodobým pobytom v Rakúsku môže podľa nej na spolkovom území používať motorové vozidlo so slovenskými evidenčnými číslami a slovenským osvedčením o evidencii maximálne jeden mesiac od dovozu vozidla do Rakúska. Najneskôr po uplynutí mesačnej lehoty je občan povinný prihlásiť vozidlo do evidencie v mieste bydliska v Rakúsku, v opačnom prípade môžu rakúske orgány osvedčenie i tabuľky s evidenčnými číslami odňať. Za jazdu s vozidlom bez platného osvedčenia o evidencii možno uložiť finančný trest až do 2180 eur alebo náhradný trest odňatia slobody až na šesť týždňov. „Pre prihlásenie vozidla do evidencie v Rakúsku je okrem iného potrebný súhlas právoplatného majiteľa vozidla, pokiaľ ide o inú osobu než prevádzkovateľa vozidla. Povinnosť prihlásiť vozidlo však má osoba, ktorá ho prakticky na území Rakúska využíva a má tu hlavné, či už trvalé, alebo dlhodobé bydlisko,” uzavrela Baloghová.
Daňové zákony vstúpia do platnosti rýchlejšie
26. septembra 2011 - (tasr)
Poslanci maďarského parlamentu dnes v Budapešti schválili návrh novely rozpočtového zákona, podľa ktorého daňové zákony vstúpia do platnosti rýchlejšie. Podľa doterajších právnych noriem nové daňové zákony boli vyhlásené a vstúpili do platnosti po uplynutí 45 dní, novela skrátila toto obdobie na 30 dní. Ako o tom informovala tlačová agentúra MTI, návrh predložil minister národného hospodárstva György Matolcsy. Za návrh hlasovalo 246 poslancov, 101 bolo proti a jeden poslanec sa zdržal hlasovania. Parlament vyzval prezidenta Pála Schmitta, aby zákon podpísal urýchlene. Minister úpravu zdôvodnil s tým, že prijímanie daňových zákonov musí „rýchlejšie a účinnejšie reagovať na hospodárske a rozpočtové zmeny”. Doposiaľ rozpočtový zákon stanovil uplynutie 45 dní na vyhlásenie a vstúpenie do platnosti daňových zákonov a vo volebnom roku bolo skrátené uvedené obdobie na 40 dní. Odteraz to bude jednotne 30 dní. MTI poznamenáva, že vláda v tohtoročnom rozpočte musí vyplniť výpadok príjmov spôsobený nižším hospodárskym rastom, preto by chcela od 1. novembra zvýšiť spotrebnú daň na naftu, tabakové výrobky, alkoholu a daň z hazardných hier. Doterajší rozpočtový zákon by takýto krok v krátkom čase neumožnil.
V Maďarsku stúpne spotrebná daň nafty na 110 forintov (0,38 eura)
26. septembra 2011 - (tasr)
Poslanci maďarského parlamentu dnes schválili s platnosťou od 1. novembra zvýšenie spotrebnej dane na naftu o 13 forintov (0,045 eura) na 110 forintov (0,38 eura) na liter, informovala maďarská tlačová agentúra MTI. Za návrh ministra národného hospodárstva Györgya Matolcsyho, ktorý obsahuje aj zvýšenie spotrebnej dane z tabaku a alkoholu, ako aj dane z hazardných hier, hlasovalo 244 poslancov, 85 bolo proti. V zmysle prijatého zákona budú od 1. januára 2012 zdanené aj internetové hazardné hry. Vláda nutnosť zvýšenia daní zdôvodnila vznikom schodku v tohtoročnom štátnom rozpočte vo výške 100 miliárd forintov (345,5 milióna forintov), ktorý bol spôsobený nižším rastom hospodárstva. Poslanci predtým dnes schválili aj návrh novely rozpočtového zákona, podľa ktorého daňové zákony vstúpia do platnosti rýchlejšie. Podľa doterajších právnych noriem nové daňové zákony boli vyhlásené a vstúpili do platnosti po uplynutí 45 dní, novela skrátila toto obdobie na 30 dní. Bez tejto úpravy by zvýšenie daní k 1. novembru nebolo možné.
Je možné požiadať o vrátenie slovenského občianstva
3. októbra 2011 - (Új Szó)
Tí, korí prijatím občianstva iného štátu stratia slovenské občianstvo, už na druhý deň môžu oň požiadať. V zmysle slovenských zákonov totiž slovenské občianstvo môže dostať každá osoba, ktorá na území štátu disponuje najmenej osem rokov trvalým bydliskom, hovorí po slovensky a nemá záznam v trestnom registri. Tlačový odbor ministerstva vnútra nás informoval, že zákon toto právo neodmieta udeliť ani tým, ktorí predtým slovenské občianstvo stratili. V danom prípade teda tí slovenskí Maďari, ktorí sa naturalizáciou stali maďarskými občanmi a oznámili to slovenským orgánom, zákonnou cestou môžu slovenské občianstvo opäť získať späť - teoreticky. V praxi však nie je isté, že sa to dá realizovať, upozorňuje ministerstvo vnútra. „Každú žiadosť o štátne občianstvo posudzujeme osobitne, jednotlivo,” uvádza sa v odpovedi pracovníčky tlačového odboru rezortu Ľubomíry Miklovičovej. Dodáva, na prisúdenie slovenského občianstva nie je právny nárok. To znamená, ak niekto splní požiadavky ešte nie je isté, že ho aj automatiky dostane. V súčasnosti platné slovenské zákony dvojaké občianstvo umožňujú v prípade, ak ho niekto získa napríklad cestou uzatvorenia manželstva.
Semjén: Nebudú dva druhy maďarských štátnych občanov
4. októbra 2011 - (szabadujsag. com)
Zsolt Semjén zahraničným Maďarom sľúbil hlasovanie vo voľbách na stranícke kandidátky. Maďarský podpredseda vlády zodpovedný za národnú politiku o tom hovoril v Subotici, kde sa zúčastnil na skladaní prísahy nových maďarských občanov. Nebudú dva druhy maďarských občanov - vyhlásil kresťanskodemokratický politik. Zsolt Semjén oznámil: štátne občianstvo a volebné právo sa nedá od seba oddeliť a toto vysloví aj maďarský parlament v priebehu jesene. Na tú istú stranícku kandidátku bude možné odovzdať hlas vo voľbách do únie v Budapešti, Pécsi, Szegede, Szombathelyi, Bratislave, Subotici, Stantu Gheorghe (Sepsziszentgyörgy), v Sydny či Los Angelese. Je jeden maďarský národ s jedným štátnym občianstvom a každý bude mať volebné právo - formuloval podpredseda vlády. Zsolt Semjén reagoval aj na srbský zákon, ktorý neposkytuje odškodnenie Maďarom na Južnej zemi. Maďarsko sa bude musieť zamyslieť nad tým, či Srbsko bude môcť získať štatút kandidáta na vstup do únie po tom, ako rozhodnutie belehradského parlamentu vlastne vojvodinských Maďarov vyhlásilo za kolektívnych vojnových zločincov.
Smer je ochotný rokovať s koalíciou o novele zákona o štátnom občianstve
2. októbra 2011 - (tasr)
Strana Smer-SD je ochotná rokovať o novele zákona o štátnom občianstve, ktorú predložili Pavol Hrušovský (KDH) a Jozef Mikuš (SDKÚ-DS). V diskusnej relácii STV O päť minút dvanásť to dnes uviedol predseda Smeru-SD Robert Fico. Kontroverzný zákon o štátnom občianstve prijala Ficova vláda počas minulého volebného obdobia v reakcii na maďarský zákon o dvojakom štátnom občianstve. Podľa novely navrhovanej koaličnými stranami by občania SR, ktorí získajú občianstvo iného štátu, už nemali prísť o to slovenské. V krajine, ktorej občianstvo chcú prijať, však musia mať nejakú formu evidovaného pobytu. O novele by mal parlament rokovať na októbrovej schôdzi. Fico pri rokovaní o novele trvá na tom, aby občania, ktorí prijmú maďarské občianstvo na základe maďarského zákona o dvojakom občianstve, prišli o to slovenské. „Ale ak to má poškodzovať iných ľudí, tam sme pripravení aj s kresťanskými demokratmi, aj s SDKÚ hovoriť o tom, aká forma zákona má byť prijatá. Slovenské strany sa podľa mňa musia dohodnúť,” uviedol líder Smeru. „Týmto návrhom neriešime problém zákona Viktora Orbána. Týmto zákonom riešime problém občanov SR a zavedieme univerzálny štandardný princíp, ktorý je všeobecne rešpektovaný v celej Európe a v celom svete,” reagoval Ficov diskusný partner Pavol Hrušovský (KDH). Koalícia však pri úprave tohto zákona nie je jednotná. V relácii to potvrdil podpredseda Mosta-Híd Gábor Gál. „Keď zákon naďalej umožní zbavovať našich občanov svojho štátneho občianstva proti ich vôli, tak nie,” odpovedal na otázku, či Most-Híd podporí novelu navrhovanú Mikušom a Hrušovským. Na základe súčasného Ficovho zákona prišlo o slovenské občianstvo okolo 100 ľudí, ktorí dobrovoľne požiadali o občianstvo iného štátu. Minulá vláda právnou normou zareagovala na maďarský zákon o dvojakom štátnom občianstve. Ten umožňuje prijať maďarské občianstvo aj tým ľuďom, ktorí nikdy nežili v Maďarsku, avšak ich predkovia mali maďarský pôvod. Aktuálna koaličná novela má slovenské občianstvo vrátiť tým, ktorí oň prišli.
Koalícia naďalej nie je jednotná pri zmene zákona o štátnom občianstve
26. septembra 2011 - (tasr)
Občania SR, ktorí získajú občianstvo iného štátu, by od januára 2012 nemali prichádzať o slovenské. V krajine, ktorej občianstvo chcú prijať, však musia mať nejakú formu evidovaného pobytu. Počíta s tým novela zákona o štátnom občianstve, o ktorej by mal parlament rokovať na októbrovej schôdzi. Podporu má vraj vo väčšine koalície, Most-Híd za ňu nezahlasuje. S opozíciou o právnej norme koalícia ešte nerokovala. Predkladatelia Pavol Hrušovský (KDH) a Jozef Mikuš (SDKÚ-DS) mienia právnou normou zároveň vrátiť slovenské občianstvo tým, ktorí oň prišli na základe novely z dielne minulej vlády Roberta Fica (Smer-SD) a v čase nadobudnutia cudzieho občianstva mali povolený, registrovaný alebo inak evidovaný pobyt. Na základe súčasného Ficovho zákona prichádza o slovenské občianstvo ten, kto dobrovoľne požiada o občianstvo iného štátu. Minulá vláda prijala právnu normu v reakcii na maďarský zákon o dvojakom štátnom občianstve. Ten umožňuje prijať maďarské občianstvo aj tým ľuďom, ktorí nikdy nežili v Maďarsku, avšak ich predkovia mali maďarský pôvod. Hrušovský s Mikušom sa snažia svojím návrhom eliminovať nežiaduce negatívne účinky Ficovho zákona na občanov SR. Podľa Hrušovského „je politická zhoda na takomto riešení”. Dodal, že novela má podporu väčšiny koalície, nie je ňou však nadšený Most-Híd. U opozície predkladatelia zatiaľ hlasy nehľadali. „S opozíciou sme o tomto návrhu zatiaľ nerokovali,” podotkol Hrušovský. Predseda klubu Most-Híd László Solymos TASR potvrdil, že za novelu bugárovci určite nezahlasujú. „Nikdy nepodporíme zákon, na základe ktorého by občan SR prišiel o slovenské občianstvo proti svojej vôli,” vyhlásil. Či koaličnú novelu podporia štyria poslanci OKS, ktorí sú členmi klubu bugárovcov, nevedel Solymos povedať. „Návrh sme ešte nevideli, takže sa k nemu nevieme vyjadriť,” uviedol pre TASR šéf OKS Peter Zajac. Bugárovci si myslia, že najlepším riešením súčasného stavu je zrušiť Ficov zákon. Ten minulý týždeň s pomocou niektorých poslancov SDKÚ-DS, SaS a nezávislého Andreja Ďurkovského napadli na Ústavnom súde SR. Pôvodne malo novelu zákona o štátnom občianstve predložiť Ministerstvo vnútra SR. Keďže s riešením nesúhlasili všetky štyri koaličné strany, mali právnu normu predložiť tri koaličné kluby, SDKÚ-DS, KDH a SaS. Liberáli sa k dzurindovcom a kresťanským demokratom napokon nepripojili podľa Hrušovského z časových dôvodov. „Nehľadajme za tým nejakú politickú oponentúru,” poznamenal predseda klubu KDH a jeden z predkladateľov novely.
Nová novela zákona o štátnom občianstve, teraz poslanecká
26. septembra 2011 - (sita)
V krátkom čase sa objavil ďalší návrh novely zákona o štátnom občianstve. Minulý týždeň svoj návrh predložilo do medzirezortného pripomienkového konania ministerstvo vnútra, deň nato ho stiahlo. Svoj krok odôvodnilo chybou zamestnancov Sekcie verejnej správy ministerstva, ktorí do návrhu zapracovali výnimku umožňujúcu občanom ponechať si slovenské občianstvo ak získajú štátne občianstvo Českej republiky. Teraz predkladajú návrh poslanci za KDH Pavol Hrušovský a SDKÚ-DS Jozef Mikuš. V návrhu riešia len situáciu, keď občania automaticky strácajú občianstvo SR v prípade dobrovoľného získania štátneho občianstva inej krajiny. Strata štátneho občianstva SR nadobudnutím cudzieho štátneho občianstva sa obmedzuje na prípady, keď cudzie štátne občianstvo bolo nadobudnuté bez toho, aby žiadateľ mal v tejto krajine nejakú formu evidovaného pobytu, píšu autori v predkladacej správe. Zároveň chcú umožniť osobám, ktoré v čase od 17. júla 2010 do 31. decembra 2011 získali cudzie štátne občianstvo počas pobytu v cudzine a zároveň stratili občianstvo SR, opätovne nadobudnúť občianstvo Slovenskej republiky. Súčasný platný zákon o štátnom občianstve, ktorý prijala koalícia vedená Robertom Ficom, neumožňuje ľuďom mať dve občianstva, ak to druhé prijal dobrovoľne. Bola to reakcia na maďarský zákon o dvojakom občianstve. Ten umožňuje získať maďarské občianstvo aj tým, ktorí v Maďarsku nemajú trvalý pobyt a nikdy tam nežili, stačí, že ich predkovia mali maďarský pôvod. Na zmenu Ficovho zákona sa pred niekoľkými mesiacmi v parlamente nenašla zhoda. Minulý týždeň ho nakoniec napadla skupina koaličných strán na Ústavnom súde SR.
Most-Híd novelu o občianstve od partnerov nepodporí
26. septembra 2011 - (sita)
Most-Híd nepodporí návrh novely zákona o štátnom občianstve, ktorý do parlamentu predložili Pavol Hrušovský (KDH) a Jozef Mikuš (SDKÚ). Poslanci navrhujú, aby sa od 1. januára budúceho roka strata štátneho občianstva nadobudnutím cudzieho štátneho občianstva obmedzila na prípady, keď cudzie štátne občianstvo bolo nadobudnuté bez toho, aby žiadateľ mal v tejto krajine nejakú formu evidovaného pobytu. Zároveň chcú umožniť osobám, ktoré od 17. júla 2010 do 31. decembra 2011 získali cudzie štátne občianstvo počas pobytu v cudzine a stratili občianstvo SR, opätovne nadobudnúť občianstvo SR. Podľa Gábora Gála z Mosta-Híd tento návrh nie je a priori riešením, ale iba kozmetickou úpravou a občania proti svojej vôli aj naďalej budú o štátne občianstvo prichádzať. Most-Híd vidí cestu iba v návrate k stavu, ktorý bol na Slovensku pre prijatím dnešného znenia novely minulý rok za vlády Roberta Fica (Smer). Súčasná úprava neumožňuje ľuďom mať dve občianstva, ak to druhé získali na základe výslovného prejavu vôle. Je to reakcia na maďarský zákon o dvojakom občianstve. Ten umožňuje získať maďarské občianstvo aj tým, ktorí v Maďarsku nemajú trvalý pobyt a nikdy tam nežili, stačí, že ich predkovia mali maďarský pôvod. „Kým si maďarský premiér Viktor Orbán toto nevymyslel, nikomu predchádzajúca legislatíva neprekážala,” poznamenal Gál. Poslanecký klub strany Most-Híd sa nebavil o tom, či by prípadne koaličný návrh novely podporili aspoň do druhého čítania. Podľa lídra Obyčajných ľudí a nezaradeného poslanca Igora Matoviča nebude o čom hlasovať, lebo predkladatelia nedodržali na predloženie novely zákona šesťmesačnú lehotu. Návrh doručili do Národnej rady SR v piatok 23. septembra, no polročná lehota od predchádzajúceho podania novely v tej istej veci uplynula až v sobotu, povedal. „Keď som ja predkladal novelu zákona v apríli, koalícia sa zľakla, že by to mohlo prejsť a zrazu si spomenuli, že existuje Rokovací poriadok, ktorý hovorí o šesťmesačnej lehote a novelu nezaradili do programu schôdze. Richard Sulík si to dal vtedy odobriť aj ústavnoprávnym výborom,” hovorí Matovič. Bývalý predseda parlamentu Hrušovský by mal preto podľa neho vedieť, že „nie je možné, aby raz dupal nožičkami za dodržiavanie lehôt, ale ak sa to týka jeho samého, už zrazu je všetko inak. Ak raz platí zákon, musí platiť rovnako pre Matoviča ako aj pre Hrušovského,” podotkol Matovič. Samotný obsah predloženého návrhu označil líder Obyčajných ľudí za „somarinu.” Ako poukázal, už v súčasnosti je veľmi jednoduché získať v Maďarsku akýkoľvek evidovaný pobyt. „Tvária sa, že predkladajú niečo úplne iné, ale de facto je to presne to isté. Vo februári chceli dovoliť Orbánovi, aby mohol na Slovensku rozdávať maďarské občianstvo hocikomu. V tom sme im zabránili. Teraz prišli akože s lepším riešením, kde budú od ľudí už vyžadovať reálnu väzbu na inú krajinu. Dobre, povedal som si, ak to bude naozaj tak. Oni si však dali ako jedinú podmienku akýkoľvek pobyt. To je však rovnaká zvrátenosť,” tvrdí Matovič. Ak si podľa neho Orbán zistí, ako mu naivní Slováci chcú zjednodušiť cestičku k prisvojeniu si státisícov slovenských občanov, bude prechodný pobyt formálne udeľovať každému slovenskému Maďarovi spolu so žiadosťou o občianstvo. „A keďže našich Maďarov akútne v budúcich voľbách potrebuje, nečudoval by som sa, ak by im všetkým prechodný pobyt dal teatrálne rovno u neho doma. Za tých pár stotisíc hlasov mu to určite stojí a Slovensku sa tak krásne vysmeje do očí. Novela nič nerieši, je to len nebezpečné diletantstvo,” uzavrel Matovič. „Text návrhu je výsledok toho, na čom sme sa dokázali dohodnúť,” poznamenal predseda poslaneckého klubu SDKÚ Jozef Mikuš. Podľa jeho slov ide o návrh koaličných strán SDKÚ, KDH a SaS. V parlamente sa však objavil ako iniciatíva SDKÚ a KDH. Návrh, ktorým by sa mal parlament zaoberať na októbrovej schôdzi, je takmer identický s návrhom strany Smer zo začiatku roka. Opozičná strana vtedy hovorila navyše o tom, že pobyt v inej krajine musel byť najmenej šesť mesiacov. Mikuš to nekomentoval. Verí, že to podporia všetci poslanci spomínaných troch koaličných klubov. Minulý týždeň svoj návrh predložilo do medzirezortného pripomienkového konania ministerstvo vnútra, deň nato ho stiahlo. Svoj krok odôvodnilo chybou zamestnancov Sekcie verejnej správy ministerstva, ktorí do návrhu zapracovali výnimku umožňujúcu občanom ponechať si slovenské občianstvo ak získajú štátne občianstvo Českej republiky.
Po USA a Južnej Afrike bude aj Slovensko mať svoju Route 66
26. septembra 2011 - (sita)
Prispieť k zvýšeniu dopravnej bezpečnosti a zároveň k rozvoju cestovného ruchu pozdĺž cesty I/66 je cieľom projektu SK Route 66, ktorý dnes v Nemeckej v okrese Brezno slávnostne otvoril prezident Slovenskej asociácie Route 66 Juraj Smrečan s ministrom dopravy Jánom Figeľom. Ako uviedol Smrečan, projekt je inšpirovaný legendárnou Route 66 v USA (z Chicaga do Los Angeles), ktorá po otvorení v 20. rokoch minulého storočia znamenala zvýšenie bezpečnosti a rozmach regiónov, cez ktoré prechádzala. „Prenesieme značku legendárnej Route 66 ako značku kvality na Slovensko. Pokiaľ máme vedomosti, na svete sú iba tri cesty Route 66 - v USA, v Juhoafrickej republike a na Slovensku.” povedal Smrečan. Cesta má byť zároveň produktom cestovného ruchu, a tak ako milovníci motorizmu chodia jazdiť na americkú Route 66, má aj slovenská Route 66 lákať turistov do kúpeľov, lyžiarskych stredísk, k prírodným a kultúrnym zaujímavostiam či hradom vo svojom okolí. Ako pripomenul Smrečan, projekt má podporu ministerstva dopravy aj jednotlivých samospráv, čo deklarovali aj regionálne združenia miest a obcí okresov Banská Bystrica a Brezno. „V prvej etape chceme otvárať pilotný úsek Banská Bystrica - Brezno, kde chceme aplikovať všetky dopravnobezpečnostné prvky. Je úžasné, že ministerstvo dopravy rozhodlo opravovať jednotky, ktoré naozaj tvoria kostru cestnej siete Slovenskej republiky,” dodal Smrečan. Asociácia chce pri projekte spolupracovať aj so Slovenskou agentúrou pre rozvoj cestovného ruchu. Štátna cesta I/66 má vyše 170 kilometrov a vedie od štátnej hranice s Maďarskom v Šahách cez Krupinu, Zvolen, Banskú Bystricu, Brezno až po sedlo Pusté pole pri Vernári na hranici Banskobystrického a Prešovského kraja. Minister Figeľ uviedol, že v tomto a hlavne v budúcom roku Slovenská správa ciest zrekonštruuje na tejto ceste deväť spolu vyše 50 kilometrov dlhých úsekov, vrátane dvoch mostov - v Banskej Bystrici a Brusne. Tieto úseky budú súčasťou pripravovaného druhého projektu rekonštrukcie ciest prvej triedy, v ktorom sa má na Slovensku zrekonštruovať okolo 570 kilometrov štátnych ciest na Slovensku, z toho 98 kilometrov v Banskobystrickom kraji. „Chceme, aby cesta I/66 bola akousi etalónovou, vzorovou cestou pre ostatné cesty prvej triedy na Slovensku, akousi výkladnou skriňou pre bezpečnosť na cestách,” povedal Figeľ.
Maďari sa postavili za atómovú elektráreň
26. septembra 2011 - (tasr)
Atómovú elektráreň v maďarskom Paksi považuje za bezpečnú a s jej fungovaním súhlasí 73 % Maďarov, vyplýva z výsledkov prieskumu verejnej mienky, ktoré dnes zverejnila maďarská tlačová agentúra MTI. Ako pre MTI uviedol komunikačný riaditeľ elektrárne István Mittler, reprezentačný prieskum si paksská elektráreň objednáva od roku 1990 každoročne. Terajší prieskum uskutočnila spoločnosť TNS Hoffmann v auguste. Mittler konštatoval, že klesla podpora technológie a samotnej elektrárne vplyvom jarného zemetrasenia a následných udalostí v Japonsku. Vlani ešte miera podpory dosahovala 78 %, teraz klesla na 73 %. Podľa 86 % respondentov elektráreň v Paksi je na európskej úrovni. Riaditeľ zdôraznil, že maďarské obyvateľstvo aj po udalostiach vo Fukušime dôveruje predpisom týkajúcim sa prevádzky maďarskej elektrárne, pričom 73 % opýtaných vyjadrilo názor, že príslušné predpisy sú prísne a 22 % si myslí, že sú vyhovujúce. Až 94 % vyjadrilo presvedčenie, že bezpečnostné predpisy v Paksi aj dodržiavajú. Výstavbu nového bloku elektrárne by podporilo 51 % respondentov, 44 % by bolo proti. S predĺžením životnosti elektrárne by súhlasilo 58 % a 35 % by s takýmto krokom nesúhlasilo. Mittler dodal, že takmer polovica účastníkov prieskumu vedela, že Paks vyrába najlacnejšiu elektrickú energiu a že pokrýva 40 % celkovej spotreby v Maďarsku. Za obnoviteľnú energiu by si priplatilo „o niečo” vyššiu sumu 31 % respondentov. Viacnásobnú sumu by však za elektrinu zaplatili iba 3 % Maďarov.
Cicciolina - Prsnatá pornohviezda sa vracia,
aj s „optimisticko-futuristickou“ stranou
28. septembra 2011 - (topky.sk)
Bývalá talianska pornohviezda maďarského pôvodu Cicciolina sa vracia do politiky. Oznámila vytvorenie novej politickej strany a potvrdila, že sa chce stať starostkou v Monze. V rozhovore pre najnovšie vydanie magazínu Oggi vyhlásila, že dosť bolo už strán starého typu, manipulovania hlasov, verejného zaobstarávania a korupcie. Strana, ktorú sa chystá založiť s blízkymi spolupracovníkmi, by mala byť podľa jej slov subjektom „optimisticko-futuristického charakteru”. Jeho členmi budú „slušní, čestní ľudia, bojujúci proti militarizmu a za práva sociálne slabších”. Niekdajšia pornohviezda avizovala, že podobne ako v časoch členstva v Radikálnej strane sa chystá medzi občanov, aby si vypočula problémy, ktoré ich kvária. Cicciolina, ktorá má už dlhší čas ambíciu stať sa prvou občiankou mesta Monza neďaleko Milána, uviedla, že chce z neho urobiť príťažlivú lokalitu. Rodáčka z Budapešti, vlastným menom Ilona Stallerová, opustila Maďarsko v roku 1971. Po viac ako troch desaťročiach sa objavili informácie o jej spolupráci s východoeurópskymi tajnými službami. To však už niekdajšia pornohviezda mala za sebou úspešnú kandidatúru na poslankyňu talianskeho parlamentu za Radikálnu stranu. Členkou zákonodarného zboru v Ríme bola v rokoch 1987-91. Vďaka tomu bude od novembra, keď dovŕši 60 rokov, poberať dôchodok vo výške 2000 eur. Kandidatúra do parlamentu Maďarskej republiky Stallerovej už nevyšla a podobne skončil aj jej prvý pokus stať sa starostkou Monzy vo farbách talianskych liberálov. Cicciolina vstúpila na taliansku politickú scénu už v roku 1979, a to v radoch zelených.
Profi tanec pri tyči: Striptíz alebo šport?
3. októbra 2011 - (pluska.sk)
Ohybnosť, technika a hodiny tvrdej driny sa skrývajú za ladnými choreografiami najlepších tanečníc pri tyči, ktoré sa v sobotu predviedli v maďarskom mestečku Budaörs. Tanec pri tyči už dávno nie je len doménou striptérok, stal sa váženou tanečnou disciplínou. Tanečná disciplína poledance sa teší čoraz väčšej obľube a očarujúce finalistky medzinárodnej súťaže v sobotu ukázali, prečo je tomu tak. V náročnej súťaži sa o prvenstvo pobili tanečnice z 26 krajín celého sveta. Celkovou víťazkou v kategórii žien sa stala bieloruská kráska Alesia Vazmitzl. Za ňou sa umiestnila francúzska Laurence Hilsum a tretie miesto získala Hanka Veselaar z Holandska. Podujatie v Maďarsku bolo súčasťou svetového pohára v tejto náročnej disciplíne, ktorá sa pomaly ale isto dostáva čoraz viac do povedomia tanečného sveta. Pridanou hodnotou k ladným choreografiám sú samozrejme krásne ženy s dokonale vypracovanými postavami. Na majstrovstvách sa prvýkrát súťažilo aj v dvoch nových disciplínach. Pri tyči sa predviedli aj mužskí tanečníci a vzájomnú zohratosť si súťažiaci otestovali pri tanci párov. Pri tyči sa tancuje v posilovniach, tanečných štúdiách a zriedkavo môžete vidieť vlniť sa zvodné telá aj okolo dopravných značiek. Jediné, čo k tomuto mladému športu potrebujete, je odhodlanie tvrdo makať a tyč, ktorá udrží váhu vášho tela. Poledance si môžete vyskúšať aj na Slovensku vo viacerých tanečných školách.
Herec rozrezal rybu, teraz ho budú súdiť
3. októbra 2011 - (hnonline.sk)
Maďari nemajú zľutovanie nad vraždou ryby. Za scénu v divadelnom predstavení, keď maďarský režisér a herec Miklós B. Székely motorovou pílou zabíja kapra, si môže odsedieť až tri roky za mrežami. Svojim kontroverzným činom okrem divákov pobúril najmä ochrancov zvierat. „Umelecký zámer v žiadnom prípade neospravedlňuje brutálne zaobchádzanie so živým tvorom,“ uviedol v reakcii na krvavú scénu maďarský ombudsman Róber Czerny. Problémy si umelec spôsobil počas divadelnej hry, ktorá mala premiéru v Budapešti vo štvrtok. Počas novej divadelnej hry sa objavil na pódiu bazén a herec v zápätí priniesol na pódium kapra. Székely položil rybu do bazénu a odriekaval svoj monológ. Zrazu vybral kapra z vody, naštartoval motorovú pílu, s ktorou rybu rozrezal na niekoľko kúskov. Zdesenie divákov komentoval slovami, že pripravuje známu maďarskú rybiu polievku halászlé a kúsky kapra hodil späť do akvária. Na scéne sa objavila herečka s mixérom a vodu s kúskami zvieraťa rozšľahala. Maďarskí odborníci tvrdia, že išlo o týranie zvierat a hercovi preto teraz hrozí trest. Ombudsman Czerny to odôvodňuje tým, že nevidí rozdiel medzi týraním psa, mačky, koňa alebo ryby.
Podarený starosta: Zadržaný za úžernícky obchod
28. septembra 2011 - (tasr)
Na severovýchode Maďarska zadržala polícia starostu obce Gadna a jeho manželku pre podozrenie z úžerníctva. V byte podozriví prevádzkovali ilegálny obchod, v ktorom predávali značne predražený tovar na dlh, informovala dnes maďarská tlačová agentúra MTI. Potraviny a spotrebný tovar predávali za dvoj až trojnásobnú cenu. Dlžobu za nakúpený tovar evidovali v zošite a od dlžníkov tieto čiastky odrátali zo sociálnych dávok alebo z rodinných prídavkov. MTI pripomína, že v obci nie je žiadny obchod. Starosta, ani jeho manželka nemali žiadne povolenie na maloobchodný predaj. Dlžníkom, ktorí sa sťažovali, sa 43-ročný nezávislý starosta a jeho 44-ročná manželka vyhrážali bitkou. Polícia uskutočnila u nich domovú prehliadku, pri ktorej zhabali rôzne spisy. Manželský pár zadržali a iniciovali ich vzatie do vyšetrovacej väzby. Maďarský parlament v týchto dňoch rokuje o sprísnení postihovania úžerníctva. Z iniciatívy šéfa maďarského Celoštátneho veliteľstva polície (ORFK) vznikla 19. septembra v Budapešti špeciálna skupina vyšetrovateľov, ktorej výhradnou úlohou bude vyšetrovanie úžerníckych trestných činov. Premiér Viktor Orbán 12. septembra v parlamente vo svojom prejave zdôraznil nutnosť boja proti úžerníctvu.
Maďara zranila bomba, doma mal arzenál výbušnín
28. septembra 2011 - (tasr)
Šopronská polícia začala trestné stíhanie 57-ročného muža, ktorý vo svojom byte v západomaďarskej obci Nagycenk prechovával množstvo výbušnín. Arzenál odhalili policajti po tom, čo na muža, ktorému v utorok utrhla rúrková bomba prsty na ruke, upozornili záchranári. Podľa informácií internetovej stránky maďarskej polície Police.hu muž najskôr záchranárom tvrdil, že sa zranil kosou. Polícia po upozornení zdravotníkov, že ošetrili človeka s ťažko poranenou rukou, urobila domovú prehliadku. Pyrotechnici našli okrem iného tri ručné granáty, dve rúrkové bomby, 174 petárd, 122 nábojov, jednu pištoľ flobertku, domácky vyrobené zápalné šnúry, pušný prach a chemikálie. Majiteľ arzenálu čelí obvineniu z trestného činu prechovávania streliva a výbušnín.
V Maďarsku zomrel slovenský pacient, stále nevedno prečo
3. októbra 2011 - (tvnoviny.sk)
Minulý týždeň zomrel v Maďarsku slovenský pacient. Zatiaľ čo podľa skorších informácií malo nešťastie „spôsobiť” chýbajúce zdravotné poistenie, napokon bola príčina zrejme iná. Zástupca nemocnice Sándor Mihály tvrdí, že Slovák potreboval psychiatrické vyšetrenie, ale takéhoto špecialistu vraj v tamojšej nemocnici nemajú. Keďže išlo o Slováka, bol preto údajne najvhodnejší prevoz na Slovensko. Problémom je, že kým maďarským lekárom sa zdalo, že Slovák presun zvládne, veľmi rýchlo sa ukázalo, že to tak nie je. Muž zomrel. Napriek tomu, že za úmrtím nie sú problémy so zdravotným poistením či Európsky preukaz zdravotného poistenia (EPZP), Slováci trvalo žijúci v zahraniči by si mali starostlivosť o svoje zdravie vyriešiť aj „papierovo”. Európsky preukaz je totiž určený len na krátkodobé pobyty - dovolenky a podobne. Ten, kto žije v zahraničí dlhšie, by mal svoju zdravotnú poisťovňu požiadať o formulár s označením E106, resp. prenosný dokument S1. Tlačivá by mali zabezpečiť, aby mal držiteľ nárok aj na rôzne dávky v prípade choroby či materstva. Doklad je potrebné predložiť poisťovni v štáte, kde slovenský občan žije, zhrnula pre TV Markíza Anna Mydlová z ministerstva zdravotníctva. V Európskej únii si ľudia platia zdravotné poistenie len v jednom z niektorých štátov. Ak si napríklad Slovák platí príspevky „doma” ale žije v zahraničí, po vybavení spomínaných tlačív všetko funguje tak, akoby si platil za hranicami. S tým rozdielom, že má zdarma k dispozícii liečbu len v takej miere, ako je bežné v Maďarsku alebo Rakúsku a nie na Slovensku. Potvrdenie je potrebné čo najskôr predložiť zdravotnej poisťovni v mieste bydliska. Za predpokladu, že poistenec ešte túto povinnosť nesplnil, je oprávnený v prípade nutnosti využiť európsky preukaz zdravotného poistenia. Ak by aj poistenec nemal EPZP, môže sám požiadať, alebo jeho príbuzní, alebo ak je v bezvedomí, poskytovateľ zdravotnej starostlivosti požiadať našu poisťovňu o vydanie náhradného certifikátu. Avšak každému človeku musí byť poskytnutá neodkladaná liečba bez ohľadu na držbu preukazu.
Otec dobil syna na smrť, chlapec neznášal macochu
3. októbra 2011 - (tvnoviny.sk)
Šokujúci prípad sa stal v maďarskom meste Dunaharaszti, kde otec dobil na smrť vlastného syna. Muž najskôr 10-ročného chlapca atakoval päsťami, potom ho udieral varechou a napokon dieťaťu zasadil viac rán opaskom. Zraneniam, ktoré po tomto útoku školák Gabriel utrpel, napokon podľahol. Informoval o tom portál denníka Blikk. Súdny proces s mužom, ktorý sa krstným menom volá rovnako, ako jeho zosnulý syn, sa začal v pondelok na peštianskom župnom súde. Otec je obvinený zo zabitia a z obzvlášť veľkej krutosti voči osobe, ktorá ešte nedovŕšila 11. rok veku. Muž svojho syna dobil na smrť ešte vlani 11. júla. Vtedy sa so školákom celý deň hádal o nepodstatných veciach, pričom roztržku otec zavŕšil krutou bitkou. Spis obžaloby podrobne opisuje deň tragédie, kedy chlapca po smrti matky vychovával otec s macochou. Malý Gabriel však svoju nevlastnú matku nemal príliš v láske a dával to macoche aj najavo. V deň tragédie otec hľadal posteľnú plachtu. Keď sa opýtal syna, kde sa nachádza, ten zareagoval, že ju roztrhal, pretože neznáša novú ženu po jeho boku. To muža tak rozzúrilo, že najprv päsťami, potom varechou a následne opaskom mlátil chlapca, pričom surový útok trval celú polhodinu. Osudnej bitke sa po celý čas prizerala aj macocha, ktorú zo smrti školáka spoluobvinili. Po bitke prišlo chlapcovi zle. Otec a nevlastná matka mu síce dávali na zjazvené telo studené obklady, ich snahy pomôcť zúboženému dieťaťu ale boli márne. Macocha povedala o situácii svojmu otcovi, ktorý v jej byte pozeral televíziu. Keď dôchodca prišiel a uvidel dobitého chlapca, vynadal mužovi a nakázal mu, aby okamžite zavolal záchranárov. Muž zdravotníkov zavolal, no nezmienil sa im o tom, že syna dobil práve on. Dieťa previezli do nemocnice vrtuľníkom, lekári mu však už pomôcť nedokázali a jeho život vyhasol. Krutý otec sa neskôr snažil policajtom nahovoriť, že chlapec si spôsobil zranenia sám. Početné rany na tele dieťaťa ale dokazovali niečo iné. Mužovi teraz mu hrozí až doživotný trest.
Krokodíl dovezený z Francúzska zranil v Maďarsku dvoch ľudí
3. októbra 2011 - (tasr)
V maďarskom Balatonszárszó zaútočil v nedeľu krokodíl na dvoch ľudí, ktorých museli kvôli zraneniam hospitalizovať, informovala agentúra MTI. Vyše dvojmetrového dravca, vážiaceho 150 kíl, práve doviezli z Francúzska do miestnej zoologickej záhrady Krokodíl ZOO, keď plaz zaútočil na dvoch jej zamestnancov, asistujúcich pri jeho umiestňovaní. Majiteľ zoo Tibor Pécsi zakázal zverejniť zábery televízie, ktorá incident nakrútila. Záchranári odviezli silne krvácajúcich mužov do nemocnice v Siófoku. Pécsi tvrdil, že krokodíl ich neuhryzol, primár chirurgie Ahmed Safar však povedal, že poranenia pochádzajú jednoznačne z uhryznutia. Pacientov museli zašívať. Okolnosti prípadu vyšetruje polícia.